Абдураҳим Абдушукуров Миллий университетга раҳбарлик қилади – Газета.uz\nАбдураҳим Абдушукуров Миллий университетга раҳбарлик қилади\nМеханика-математика факультетининг собиқ декани ЎзМУга ректор этиб тайинланди.\n17 май 2016, 22:09 Жамият\nМирзо Улуғбек номидаги Ўзбекистон Миллий университетига янги ректор тайинланди. ОТМ ходимининг «Газета.uz»га хабар қилишича, янги раҳбар сешанба куни кечқурун жамоага таништирилди.\nФизика-математика фанлари доктори, профессор Абдураҳим Абдушукуров — математика соҳасида йирик олим. Ректорликка тайинлангунга қадар ЎзМУнинг Механика-математика факультети декани, унгача ўқув ишлари бўйича проректор вазифасини бажарган.\nЯнги ректор 12 майда ўзининг 98 йиллигини нишонлаган Миллий университетда навбатдаги йирик қайта ташкил этишлар манзарасида тайинланди. 11 май куни Ўзбекистон Президенти Ислом Каримов «Ўзбекистон Миллий университети фаолиятини янада такомиллаштириш чора-тадбирлар тўғрисида»ги Қарорини имзолаган эди. Унга кўра ОТМ ташкилий тузилмаси янгиланди.\nБундан аввалроқ эса ЎзМУнинг аввалги ректори Шуҳрат Сирожиддинов Президентнинг 13 майдаги қарори билан ташкил этилган Алишер Навоий номидаги янги Тошкент давлат ўзбек тили ва адабиёти университетига раҳбар этиб тайинлангани маълум бўлган эди.


Оилавий можароларнинг асл негизи қаерда? - | Hizb-Uzbekiston.info\nHome›МАҚОЛАЛАР›Оилавий можароларнинг асл негизи қаерда?\nБугунги кунимизда умматнинг кундалик ҳаётидаги асосий муаммоларидан бири сифатида кўрилаётган мавзу оилаларда бўлаётган келишмовчиликлар, хоссатан эр ва аёлнинг бир-бирларини тушуна олмасликлари бўлиб, бунинг натижасида қанчадан қанча гўдаклар тирик етимларга айланмоқда. Бунинг асл негизи қаерда? Ушбу парокандаликлар замирида нималар бор? Ушбу оилавий фожеаларни ислоҳ қилиш имкониятлари қаерда?\nУшбу муаммога чуқурроқ ёндашилса, кўзга кўринадиган жиҳатлар шундан иборатки, аксар мусулмонлар оила масаласидаги ўзлари учун белгиланган ҳадларни унутиб қўйганлиги яққол кўринади. Яъни оила деган муқаддас даргоҳнинг хожаси саналган эркак эрлик масъулиятини ҳис этмай қўйди. Ўз аҳли бўлган аёли олдидаги, фарзандлари олдидаги эрлик, оталик бурчини унутди.\nШунунгдек, ушбу оилавий муҳитдан таъсирланган аёлда ҳам ўз ишига масъулиятсизлик бошланди. Бунинг натижасида эр ва хотин ўртасида катта жарлик пайдо бўлди. Яъни аёлнинг эрига бўлган садоқати, ишончи сўна бошлади. Бундай эркак билан узоққа боришга кўзи етмаган аёл турмушидан ажрашни энг тўғри қарор, деб билди. Натижада, аёл ўз аёллик жиҳатини унутиб, рўзғор ташвишларини бўйнига юклаб олди ва фарзанд тарбиясидек буюк вазифасини унутди. Ушбу ҳолатлар фарзандлар таълимдан, ахлоқий меъёрлардан, жамиятда ўзини тута олишдан ҳамда ҳаётда ўз ўрнига эга бўлиш лаёқатидан маҳрум ҳолда улғайишига сабаб бўлди.\nҚолаверса, она ўз фарзанди учун берадиган бебаҳо неъмат бўлган оналик меҳрини унутди. Яъни бутун дунёдаги аёллар меҳри тарозининг бир палласига қўйилса, фарзанд учун ўз онасини меҳри оғир келишини ёдидан чиқарди. Натижада, меҳрга ташна гўдаклар, тирик етимлар сони кундан-кунга орта бошлади.\nБуларнинг барчасининг асл сабаби биттадир, яъни биз ўз халоскоримиз бўлган Ислом таълимотларидан узоқлашдик. Бу дунё ҳаётини кофир Ғарб тасвирлаганидек соф моддий манфаатдан иборат, деб била бошладик. Бир сўз билан айтсак, ўзимиз учун ҳаёт йўли деб танлаган динимиз қуруқ даъводан иборат бўлиб қолди. Ажнабий дунёқарашлардан таъсирландик, бунинг натижасида душманларимизнинг орзуларини рўёбга чиқариб бермоқдамиз. Яъни оилавий парокандаликлар туфайли туғилишларни камайиши, оила деган муқаддас даргоҳни емирилишини ўз қўлларимиз билан ҳаётимизга кириб келишини тезлатмоқдамиз.\nTagsасл негизиОилавий можаролар


Ғарбнинг Путинга қарши ҳаракати самара бермади. Путин ёлғиз эмас — Die Welt\nГерманиянинг Die Welt нашри ёзишича, Ғарбнинг Россия ва унинг президенти Владимир Путинни яккалаб қўйиш стратегияси бутун дунёда ўз самарасини бермади.\nРоссиянинг Украинада махсус ҳарбий операцияси бошланганидан кейин Россияга қарши санкцияларни AҚШ ва Европа Иттифоқидан ташқари фақат бир нечта давлат ёқламоқда. Энг йирик давлатлар - Хитой, Ҳиндистон, Бразилия ва Жанубий Aфрика эса Россияни қўллаб-қувватламоқда.\n“Путин ёлғиз эмас”, - дейди мақола муаллифлари.\nНашр, шунингдек, Саудия Aрабистони ва Бирлашган Aраб Aмирликлари нейтрал позицияни эгаллаб, ёқилғининг жаҳон нархларини пасайтириш мақсадида нефт қазиб олиш ҳажмини оширишга ҳаракат қилмаётганини қайд этган.\nDie Welt журналистларининг ёзишича, Путин Ғарбдан кўпроқ қўллаб-қувватланаётганидан фойдаланмоқда.\nКиритилди: 08:48 17.06.2022. Ўқилди: 5201 марта. Фикрлар сони: 19 та.


Виртуал қабулхонага 1 миллионта мурожаат келиб тушди | ФайзБоғ\nКеча, 21 июль куни соат 16:45 да Ўзбекистон Президентининг Виртуал қабулхонасига 1 миллионинчи мурожаат рўйхатга олинибди. 10 ой ичида бир миллионта мурожаат! Табиий савол туғилади, бу мурожаатларнинг қанча қисми ижобий ҳал этилди? Албатта, бу бўйича статистик рақамлар мавжуд, масалан, келиб тушган мурожаатларнинг 950 мингга яқини кўриб чиқилган ва тегишли жавоблар қайтарилган.\n“Бироқ, ҳали олдимизда ўз ечимини кутиб турган талайгина муаммо ва камчиликлар мавжуд эканини яхши тушунамиз. Айрим мурожаатлар қуйи даражадаги ижрочилар томонидан лозим даражада тўлақонли ва сифатли кўриб чиқилмоқда, деб айтиш қийин. Баъзи муаммоларнинг ечими эса, айниқса ижтимоий-иқтисодий, коммунал соҳадаги масалалар давлатимизда рўй бераётган ислоҳотларниниг кўлами ва натижаси билан боғлиқдир ҳамда маълум бир вақтни талаб этади”, — дейилади Президент девонининг Facebook’да ташкил этилган “Халқ билан мулоқот” гуруҳи хабарида.\nАйни шу мавзуда айрим фикрларимни ўртоқлашмоқчи эдим. Алоҳида ҳолатларда мурожаатларнинг катта қисми муаммо исботини топмагани сабабли “ёпилган” ёки тўғри тушунтириб юборишган. Бошқа қинғирликлар ҳам борки, амалдорнинг юрагига қойил қоласан. Масалан, андижонлик 70 ёшли собиқ ўқитувчи Президент девонига ҳаж амалини бажаришга боришда амалий ёрдам сўраб мурожаат қилган. У 10 йилдан бери навбат кутиши, шу бўйича мутасаддиларга борса, яна 7 йилдан кейин навбати келишини айтиб, ноумид қайтариб юборганини маълум қилади. Биринчи сафар мурожаатни Андижон вилоят хотин-қизлар қўмитаси раҳбарияти кўриб чиқар экан, онахонни чақириб ҳам ўтирмасдан унинг тилидан ўзлари тушунтириш хати ёзиб, қўл қўйиб юборишади. Таассуфки, виртуал қабулхонада мурожаат ҳолатини онлайн кўриш мумкин. Мурожаати изсиз кетган онахон умид билан яна ёзади. Иккинчи сафар қўмита раҳбари уни чақириб “қ…б ўтириш”ни дўқ қилади. Бу бўйича менга мурожаат қилганлар кўплаб ҳужжатлар, мурожаатлар матнларини кўрсатишган, онахон ҳамон ҳажга бориш орзусида яшамоқда, аммо яна етти йил кутишга Аллоҳ изн берармикан?\nБундай вазиятлар жуда кўп, шу боис қайта ва қайта мурожаат қиладиганлар топилади. Натижадан қониқмаганлар журналистларга, “Халқ билан мулоқот” гуруҳига мурожаат қилмоқда, баъзилар ҳаммасидан кўнгли қолиб, аллақачон қўлини қўлтиғига урган…\nБироқ бу билан Виртуал қабулхона самарасиз ишлаяпти, деб бўлмайди. Унинг бир устунлиги бор, алоҳида ҳолатларда муаммоларга ечим топиб бермаса ҳам, умумий ҳолатда қайси вазирлик ёки ташкилот, қайси ҳоким ёки раҳбар қониқарсиз ишлаётгани, қаерда қандай тизимли камчиликлар борлиги, қайси қатламлар ёки қайси ҳудудларда ўткир, тезда ҳал этилиши керак бўлган масалалар борлиги яққол кўзга ташланиб қолаяпти. Сўнгги вақтларда бутун бошли вазирлик ва тизимларни тубдан ислоҳ қилиш тўғрисидаги қарор ва фармонлар, қонунлар айни шу масалаларнинг ўрганиб чиқилаётгани натижасидир. Келгусида алоҳида ҳолатлар ҳам қатъий назоратга олиниб, кўтарилган масала ижобий ечим топишига ишонаман.


Истеъмолчилар ва экспертлар Gross Insurance компаниясини 2020 йил бренди сифатида танлади!\nGross Insurance компанияси энг яхши компания, деб эътироф қилинди! Бир ой давом этган «2020 йил бренди» танловининг энг яхши суғурта компанияси номи учун мусобақа якунига етди. Компаниялар ушбу шарафли номга эришиш учун йиллар давомида қизғин фаолият олиб борди. Истеъмолчилар ва экспертлар бир-бирига боғлиқ бўлмаган ҳолда, ким ғолиб бўлишини мустақил равишда ҳал қилди. Истеъмолчиларнинг вазифаси севимли бренд учун овоз беришдан иборат бўлган бўлса, экспертлар олдида компания хизматлари сифатига ва профессионал фаоллигига баҳо бериш вазифаси турар эди.\n22 май куни Gross Insurance компанияси «2020 йил бренди» танловида тўлиқ ғолиб бўлган ҳолда, иккита номинация бўйича биринчи ўринни эгаллади.\nҒолибларни мукофотлаш маросими Hyatt Regency Tashkent меҳмонхонасида III Makon Marketing Forum 2021 — халқаро маркетинг бизнес форуми вақтида бўлиб ўтди. Маросимда «2020 йил бренди» мукофотининг ғолиблари эълон қилинди, Gross Insurance компанияси нафақат Миллий маркетинг маркази корхоналари ассоциацияси экспертлари талқинига кўра, балки истеъмолчилар ўртасида ўтказилган очиқ овоз бериш натижаларига кўра ҳам энг яхши суғурта компанияси деб эътироф қилинди.\nОвоз бериш 2021 йилнинг 16 апрель ва 14 май кунлари истеъмолчилар ҳамда ассоциация аъзолари, ҳамкорлари, экспертлари ўртасида ўтказилди. Истеъмолчиларнинг овоз бериши махсус ишлаб чиқилган Telegram-бот канали орқали амалга оширилди, бу эса фақат реал истеъмолчиларни аниқлашга имкон берди. Gross Insurance компаниясига 9000 дан ортиқ овоз берилди.\n«Бизнинг компаниямиз «2020 йил бренди» танловида биринчи марта иштирок этди ва бирданига 2 та мукофотни қўлга киритди. Биз овоз бериш жараёнини катта қизиқиш билан кузатиб бордик, кураш ўта қизғин тарзда ўтди ва истеъмолчилар ўртасида овоз бериш якунларига кўра, биринчи бўлиш биз учун жуда қадрлидир. Халқаро даражада бир қатор тоифалар бўйича эътироф қилинганидан сўнг, мамлакатимиз экспертлари томонидан ҳам компаниямизнинг Ўзбекистон суғурта компаниялари орасида биринчи деб танланиши биз учун ёқимли совға бўлди, аммо буни кутилмаган деб ҳам бўлмайди. Шуни ишонч билан айтишим мумкинки, биз кун сайин иш фаолиятимизда янги маҳсулотларни ишлаб чиққан ва инновацияларни жорий қилган ҳолда хизматларимиз сифати янада яхшиланиши учун бор кучимизни бағишлаймиз. Компаниямизда суғурта бизнеси соҳасида энг яхши мутахассислар фаолият кўрсатмоқда, бу эса бозорда етакчи ўринлардан бирини эгаллаш имконини беради. Компаниямизнинг жами аъзолари номидан ўз мижозларимизга, ҳамкорларимизга, бизга овоз берган барча инсонларга алоҳида миннатдорлигимизни изҳор қиламан, биз кун сайин сизнинг ишончингизни оқлаш учун меҳнат қиламиз. Биз учун сиз билан елкама-елка, бир сафда бўлиш катта шараф», — деб изоҳ берди, Gross Insurance компаниясининг бош директори Отабек Назаров.\nGlobal Banking & Finance Review халқаро молиявий нашри Gross Insurance компаниясини «Ўзбекистонда, онлайн суғурта соҳасида энг яхши компания» ва 2020 йил маълумотларига кўра, «Ўзбекистоннинг туризм соҳасидаги энг яхши суғурта компанияси», шунингдек, 2021 йилда «Суғурта учун энг яхши суғурта иловаси» соҳиби деб тан олди. Бугунги кунда мамлакатимиз бўйлаб компаниянинг 120 та филиали фаолият юритмоқда, улар 100 дан ортиқ суғурта маҳсулоти бўйича хизматларни тақдим этиб келмоқда.\nGross Insurance мижозлари учун 1166 ягона қисқа рақами бўйича 24/7/365 иш режимида, кун-у тун, дам олишларсиз кўрсатиладиган сервис хизматлари назарда тутилган.\nСиз ҳамон қайси компанияда суғурта қилиш ҳақида ўйлаяпсизми? Бизнинг 3 миллиондан ортиқ мижозларимиз ўз танловини амалга ошириб бўлди, сиз ҳам ўз танловингизни амалга оширинг.


Жиззахда “Нексия” бетон тўсиққа урилиб, ёниб кетди, икки киши ҳалок бўлди - Халқ сўзи\n12:11 16 Август 2018 Жамият\n2018 йил 15 август куни соат тахминан 12-00 ларда “Олмаота-Бишкек-Тошкент-Шаҳрисабз-Термиз” автомобиль йўлининг Шароф Рашидов тумани ҳудудидан ўтган 996 километрида Ш.Р. ўзига тегишли бўлган Nexia RЗ русумли автомашинада Термиз йўналиши бўйича ҳаракатланиб келиб, бошқарувни йўқотиши натижасида йўлнинг ўзига нисбатан ўнг томонидаги бетон тўсиққа урилиб йўл-транспорт ҳодисаси содир бўлган ва автомашина воқеа жойида тўлиқ ёниб кетган.\nСодир бўлган йўл-транспорт ҳодисаси натижасида ҳайдовчи Ш.Р. ва унинг рафиқаси Э.С. воқеа жойининг ўзида вафот этган. Йўловчи М.Э. тан жароҳати олиб РШТЁИМ Жиззах филиалининг Нейрохирургия бўлимига ётқизилган.\nМазкур ҳолат бўйича Шароф Рашидов тумани ИИБ томонидан Жиноят кодексининг 266-моддаси 3-қисм “а” банди бўйича жиноят иши қўзғатилган ҳамда дастлабки тергов ҳаракатлари олиб борилмоқда.


Хизмат жойи - Қоровул қўшинлари. Юрагида ўти бўлсин йигитнинг\n9 февраль 2022 753\nВатан — муқаддас. Унинг осойишталиги, равнақи учун фидойилик кўрсатаётган юрт фарзандлари бисёр. Айниқса, кунни тунга улаб, халқимиз тинчлиги йўлида хизмат қилаётган ҳарбийларимизга ҳар қанча таҳсин айтсак оз.\nИнсон яхши ният қилиб, мақсад сари қатъийлик билан интилса, албатта унга эришаркан, дейди\nБ. Шомуродов. Мана, ўн икки йилдирки, ўзим севган соҳада фаолият кўрсатиб, кам бўлмадим.\nБахтиёр ҳақида гап кетса, дарҳол уни ҳарбий қисмнинг фаол гуруҳ командири дейишади. Тиришқоқлиги, топшириқларни бекаму кўст уддалаши туфайли раҳбариятнинг назарига тушиб, ишончини оқламоқда. Шунингдек, ўтказилаётган барча маданий ва спорт тадбирларида нафақат ўзи қатнашади, балки қўл остидагилар ҳам муносиб иштирок этиб келмоқда. Масалан, ўтган йили вилоят ҳуқуқ-тартибот ходимлари ўртасида ўтказилган мусобақаларда сержант Жамолиддин Аҳмедов тош кўтариш бўйича биринчи, кичик сержант Рамзжон Қодиров эса армрестлинг бўйича учинчи ўринни қўлга киритди.\nБахтиёржон табиатан босиқ бўлсада, юрагида ўти бор йигит, дейди взвод командири, капитан Руслан Ҳакимов. У хизматда ҳам, жамоат ишларида ҳам ҳамкасбларига намуна бўлиш билан бир қаторда, кўплаб шогирдлар тайёрламоқда. Кичик сержантлар Рустам Умидов, Руслан Бозоров ҳамда оддий аскар Достон Ярашев шулар жумласидандир.\nЮртимиз осойишталигини таъминлашдек шарафли вазифани сидқидилдан адо этиб келаётгани учун лавҳамиз қаҳрамони 14 январь Ватан ҳимоячилари куни арафасида Ички ишлар вазирлигининг «Қўшин аълочиси» кўкрак нишони билан тақдирланди.\nШарафли касбдан эъзоз топган бу инсоннинг турмуш ўртоғи Маъмурахон бахт тўкис бўлиши учун, аввало, оила мустаҳкамлиги муҳимлигини яхши билади. Айниқса, сабр-тоқат ва оқилалик, меҳр-муҳаббат ва мулоҳаза билан иш кўриш унинг шиорига айланган. Бахтиёржон билан биргаликда, Эъзоза ва Бахтбек исмли фарзандларни тарбиялаб вояга етказишмоқда. Биз болаларнинг келажакда халққа манфаати тегадиган инсонлар бўлиб етишишини тилаб қоламиз.\nМирзоқул АҲАДОВ, «Postda» мухбири.\nСуратда: ИИВ Қоровул қўшинларига қарашли Бухоро вилоятида жойлашган 7536-ҳарбий қисм гуруҳ командири, III даражали сержант Бахтиёр Шомуродов оила аъзолари билан.


Тошкент кичик ҳалқа йўлининг айрим қисмлари вақтинча ёпилмоқда\nТошкент кичик ҳалқа йўлининг айрим қисмлари...\n01.07.2020 15:29 0 1758\n2020-2021 йиллар куз-қиш мавсумига тайёргарлик кўриш дастури доирасида 2 июлдан бошлаб Олмазор тумани КХАЙ кўчасининг Фаробий кўчаси билан кесишмасидан Беруний кўчаси кесишмасигача бўлган йўналишдаги магистрал иссиқлик тармоғини капитал таъмирлаш ишлари бошланмоқда. Бу ҳақда Тошкент шаҳар ҳокимлиги матбуот хизмати хабар берди.\nУшбу магистрал иссиқлик тармоғи 1986 йили қурилган бўлиб, иссиқлик тармоғининг капитал таъмирланаётган қисмида охирги 3 йил давомида 30дан ортиқ авария ҳолатлари қайд этилди.\nТаъмирлаш ишлари 14 кун давомида, аҳолига иссиқ сув таъминоти узилмаган тартибда амалга оширилади. Иш жараёнида КХАЙ кўчасининг Беруний кўчасидан Фаробий кўчасигача бўлган йўналиши қисман ёпилади ва автотранспорт воситалари қатнови КХАЙ кўчасининг Фаробий кўчасидан Беруний кўчасигача бўлган томонидан кўчани иккига бўлган ҳолда амалга оширилади.\nШу муносабат билан ҳайдовчиларга юзага келиши мумкин бўлган тирбандликларнинг олдини олиш мақсадида айланма йўллардан фойдаланишлари тавсия этилади.\nйўл Тошкент кичик ҳалқа йўли\nЖамият 26/07, 11:05\nТошкентдаги кўча қурилиш сабаб 6 ой муддатга ёпилди\nЖамият 25/06, 12:08\nЮнусободдаги Ифтихор кўчаси таъмирланмоқда. Ҳайдовчиларга айланма йўллардан ҳаракатланиш тавсия қилинди\nАвто 14/06, 11:16\nСардоба сув омборининг ўпирилиши натижасида ёпилган йўл кундузи ҳаракатланиш учун очилди


ҲАЁТИЙ ВА ДОЛЗАРБ МАСАЛАЛАР ТЎҒРИСИДА — KMODS\nPosted on 02.01.2021 Author admin\tКомментарии к записи ҲАЁТИЙ ВА ДОЛЗАРБ МАСАЛАЛАР ТЎҒРИСИДА отключены\nЎзбекистон Президентининг Парламентга мурожаатини халқимиз ҳар йили ўзига хос қизиқиш, ишонч билан кутади. Бунинг боиси, унда халқимиз, фарзандларимиз ва мамлакатимизнинг келгуси ҳаётини белгилаб берадиган муҳим ва устувор вазифалар ҳамда аниқ йўналишлар белгилаб берилади.\nОртга назар ташлаб, келажакни кўра олиш ҳар бир соҳадаги жараёнларни бамаслаҳат хал этиш ҳаёт тарзимизга айланиб бормоқда. Шунинг учун мурожаатномада поёнига етаётган йил натижалари тахлил этилди. Рақамлар, натижалар, ислохотлар самаралари аниқ мисоллар асосида шархлаб берилди. Синовларга бой бўлган бу йилда халқимиз иродаси янада мустаҳкамланди. Пандемия шароитига қарамасдан иқтисодиётимизда ўсиш кузатилди. Бунда айниқса ўсиб келаётган авлодларнинг ўрни муҳим бўлди.\nБу йилги мурожаатнома, ғоят ҳаётийлиги ва долзарб масалаларга бағишланганлиги билан ажралиб туради. Чунки бу, янги Ўзбекистоннинг учинчи уйғониш давридаги биринчи мурожаатномаси.\nАйни натижаларни янада такомиллаштириш мақсадида Ўзбекистон Президенти кириб келаётган 2021 йилга “Ёшларни қўллаб-қувватлаш ва аҳоли саломатлиги йили” деб ном берди.\nБу номнинг негизида чуқур мазмун ва моҳият бор. Чунки ёшлар — бизнинг келажагимиз. Уларни дойимо қўллаб-қуватлаб, йўл-йўриқ кўрсатиб туриш, хар бир инсоннинг бирдан-бир бурчи бўлмоғи лозим. Ёшларимиз қанчалик илмли–билимли, соғлиғи мустаҳам бўлса, улар мустақил Ўзбекистон равнақи ва ривожига ўзларининг ҳиссаларини қўчиш имконига мушарраф бўлади. Соғлом ота-онадан, соғлом фарзандлар дуниёга келади. Бу эса, халқимизнинг асосий бойлигидир.\nСиновларга бой бўлган 2020 йилда халқимиз иродаси янада мустаҳкамланди. Пандемия шароитига қарамасдан, иқтисодиётимизда ўсиш бўлганлигининг гувоҳи бўлдик. Бунда айниқса ўсиб келаётган авлодларнинг ўрни муҳим эканлиги ҳам алоҳида таъкидланди.\nЎзбекистон Республикаси Президенти Шавкат Мирзиёевнинг сиёсий иродаси билан Марказий Осиё миқтақасидаги қўшни мамлакатлар билан дўстона алоқалар қайта тиклангани, азалий ришталар янгича мазмунда давом эттирилаётгани халқимизнинг хоҳиш ва истаклари, орзуларини ўзида ифода этмоқда.\nДавлатимиз раҳбари 2021 йилда амалга ошириладиган энг муҳим йўналишларни алоҳида қайд этиб ўтар экан, хорижий ҳамкорликни кенгайтириш, Афғонистонда тинчлик ўрнатиш, чет эллардаги фуқароларимизни қўллаб-қувватлаш мақсадида “Ватандошлар” жамғармасини ташкил этиш таклифлари мажлис иштирокчилари томонидан олқишларига сазовор бўлди. Жамиятда миллатлараро тотувликни сифат жихатдан янги босқичга олиб чиқиш мақсадида “Халқлар дўстлиги куни” ўтказилиши эълон қилинди.\nМурожаатномада таъкидланган муҳим масаллардан яна бири бу — Ўзбекистон фуқаролигини бериш тартиби. Энг муҳими, ўтган йили 1995 йилгача юртимизга кўчиб келган 50 минг нафардан ортиқ шахсларга Ўзбекистон фуқаролиги берилганлиги таъкидланди. Келгуси йилда эса, бу ишларни янада давом эттириб, 2005 йилгача мамлакатимизга келиб доимий яшаётган, фуқаролиги бўлмаган шахсларга ҳам тўғридан-тўғри фуқаролик бериладиганлигини ҳам қайд этди. Бу эса, яна 20 минг киши Ўзбекистон фуқароси деган гап.\nБугун Ўзбекистонда 130дан ортиқ миллат ва элат вакиллари бир оила бўлиб яшамоқдалар. Улар барча соҳа ва тармоқларда фидокорона меҳнат қилиб, бозор иқтисодиётига асосланган ривожланган демократик ҳуқуқий давлат қуришга ва кучли фуқаролик жамиятини шакллантиришга катта ҳисса қўшмоқда. Мустақиллик йилларида миллий маданий марказларнинг 100дан ортиқ фаоллари Давлат мукофотларига сазовор бўлдилар, орден ва медаллар билан тақдирландилар, жумладан 14 нафарига «Ўзбекистон Қаҳрамони» юксак унвони берилди. 2020 йил мен учун бахтли йил бўлди. Менинг камтарона меҳнатим ҳам назардан четда қолмади. Ёзувчи ва олим сифатида менга юртбошимиз томонидан “Дўстлик” орденининг топширилиши шунинг ёрқин исботидир.\nМухтасар айтганда, инсоният учун энг катта бойлик тинчликдир, унинг манбаи эса ҳамжиҳатлик. Ўзаро тотувлик ва дўстлик, бағрикенглик ва инсонпарварлик тамойиллари барқарор гўшадагина инсон эмин-эркин яшайди, ҳар қандай орзусига эришади.\nЎзбекистонда яшаётган барча миллат ва элатлар бугун ўз ҳаётидан рози бўлиб, эртанги кунга катта ишонч билан яшамоқда. Уларни муштарак тарих ва маданият, ўхшаш менталитет, маънавий-ахлоқий қадриятлар ва анъаналар ҳамда ажралмас дўстлик чамбарчас боғлаб туради.\nоқсоқоллар кенгаши раиси, “Дўстлик” ордени соҳиби


ФИНАЛ ЙЎЛЛАНМАЛАРИ УЧУН - Ўзбекистон овози газетаси\nФИНАЛ ЙЎЛЛАНМАЛАРИ УЧУН\nАйни кунларда мактаб ўқувчиларининг «Умид ниҳоллари — 2015» республика спорт ўйинлари финал босқичига йўлланма берувчи минтақавий баҳслар қизғин давом этмоқда.\nФутбол бўйича Гулистон шаҳрида уюштирилаётган мусобақанинг гуруҳ босқичи поёнига етди. Қуръага кўра, энди чорак финалда Тошкент шаҳри — Қорақалпоғистон, Сирдарё — Фарғона, Қашқадарё — Бухоро, Самарқанд — Хоразм терма жамоалари ўзаро куч синашади. Мазкур жуфтликлар ғолиблари шу йилнинг май ойида Урганч шаҳрида бўладиган «Умид ниҳоллари — 2015» республика спорт ўйинлари финал босқичида медаллар учун курашни давом эттиради.\nЧирчиқ Олимпия захиралари спорт коллежи рингларида эса бокс бўйича минтақавий баҳслар ўтказилмоқда. Унда ўн тўртта терма жамоа аъзолари ўн уч вазн тоифасида финал йўлланмаси учун жанг олиб боришяпти.\n— Минтақавий баҳслар кутилганидан-да шиддатли ва кескин ўтяпти, — дейди Тошкент вилоят терма жамоаси бош мураббийи Пўлатжон Шахбазов. — Финал босқичига камида саккиз вазн тоифаси бўйича йўлланмаларни қўлга киритишни мўлжаллагандик. Аммо мусобақага рақибларимизнинг ҳам пухта ҳозирлик кўрганлиги, айрим жангларда шогирдларимизга бироз омад етишмаганлиги боис, тўртта йўлланма билан кифояланишга мажбур бўлдик. Энди Урганчда бўладиган финал босқичида Наво Тамазов (66 кг), Озод Довуров (70 кг), Шермуҳаммад Нормўминов (75 кг) ҳамда Умид Тожимуродов (+80 кг)лар вилоятимиз шарафини ҳимоя қилади.\nВолейбол бўйича қизлар учрашувларига Самарқанд иқтисодиёт ва сервис институти мезбонлик қилмоқда. Кеча мусобақанинг гуруҳ босқичи охирги тур баҳслари бўлиб ўтди. Унда Тошкент вилояти — Қашқадарё, Фарғона — Хоразм, Бухоро — Сирдарё, Қорақалпоғистон — Самарқанд, Наманган — Сурхондарё, Тошкент шаҳри — Навоий, Андижон — Жиззах вилоятлари терма жамоалари майдонга тушди.\nЎсмирлар ўртасидаги волейбол баҳслари эса Самарқанд давлат университети спорт саройида давом этмоқда. Кеча ўтказилган Қашқадарё — Тошкент вилояти, Наманган — Фарғона, Андижон — Бухоро, Тошкент шаҳри — Сурхондарё, Хоразм — Қорақалпоғистон, Жиззах — Самарқанд жуфтликлари баҳслари билан гуруҳ босқичи ниҳоясига етди.


Жанубий Қозоғистондаги фохишаларнинг асосий қисми ўзбекистонликлар эканини даъво қилаётган Қозоғистон мусулмонлар уюшмаси бу борадаги аниқ рақамларни келтира олмайди.\n"Жанубий Қозоғистондаги фоҳишаларнинг асосий қисми ўзбекистонликлардир". Бу Қозоғистон мусулмонлари уюшмаси 27 март куни эълон қилган баёнотнинг сарлавҳаси.\nУюшма раҳбари билан ўтказилган суҳбатни эшиттиришимизнинг иккинчи саҳифасида тинглашингиз мумкин.\nҲозир эса, бошқа мавзу.\nДекларацияни кимлар топшираяпти?\nШу кунларда ўзбекистонлик солиқчилар фуқароларнинг қўшимча манбалардан олган даромадлари тўғрисидаги декларацияларни қабул қилаяпти.\nҲар ҳолда ЎзА ахборот агентлигининг 26 март кунги хабарига қараганда, шу жараён давом этмоқда.\nБу жараён тўғрисида сиз тингловчига маълумот топиб бериш учун Ўзбекистоннинг қатор вилоят ва туманлари солиқ инспекцияларига телефон қилдик.\nҚарши шаҳар солиқ инспекцияси.\nОзодлик: Одамлар 1 апрелгача декларация топширишлари керакку. Шу ҳақда эшиттириш қилаëтган эдик. Кимлар топширади¸ бу қанақа декларация¸ шуни тушунтириб берасизми?\n- Декларация бўйичами?\n- Ҳозир ҳаммаси тушиб кетган. Бу ерда ҳозир “зам”имиз бор 224-18-74. Ўшанга телефон қилинг, айтишади¸ дея гапни қисқа қилди телефон гўшагини кўтарган ходим.\n"Зам" телефонини кўтармади.\nҚаршидан кейин Нукусга телефон қилдик.\n- "Зам"га телефон қилиб кўринг. 222-03-50 га қилинг¸ деди телефонни кўтарган одам.\nНукус шаҳар солиқ инспекцияси бошлиғи ўринбосари телефонни кўтарди. Лекин барибир фойдаси бўлмади.\n- Сиз бизга ëзма мурожаат қила оласизми? Биз эса ëзма жавоб берамиз¸ деди Нукус шаҳар солиқ инспекцияси бошлиғи ўринбосари.\nБошқа шаҳарлару туманлар солиқчиларига қилган мурожаатларимиз тўғрисида ҳисоб бериб вақтингизни олмайлик.\nҲар бир ўзбекистонлик 1 апрелгача асосий иш жойида олган маошидан ташқари топган пуллари тўғрисида декларация топшириши керак.\nМасалан, ёзувчи китоби учун, олим чоп этган илмий иши учун олган гонорари тўғрисида.\nҲар ҳолда ЎзАнинг хабаридан шуни уқдик.\nМардикор Россияда топган пули тўғрисида декларация топшириши керакми?\nСолиқ инспекциялари мутасаддиларидан сўраб, билиб бермоқчи бўлганимиз саволлардан бири эди бу.\nЖавобни билиш эса, муҳим: ўз вақтида декларация топширмасангиз, жаримага тортиласиз.\nДаромадни декларациялаш, аслида, янги, Ўзбекистонда топилган гап эмас.\nМисолни бу соҳада тажрибаси катта бўлган Ғарб давлатларидан эмас, постсовет ҳудудидан оламиз.\nМана, энг сўнгги хабарлардан бири: "Комсомольская правда" газетасининг 25 март кунги хабарига қараганда, Кремл маъмурияти бошлиғи Сергей Наришкиннинг фармойишига биноан 1 апрелгача унинг ўзи ва ўринбосарлари, президент ёрдамчилари, Хавфсизлик кенгаши котиби ва ўринбосарлари, президентнинг Давлат думасидаги, Федерация кенгашидаги, Конституциявий суддаги ҳамда федерал округлардаги вакиллари ўз даромадлари тўғрисида декларация топширишлари шарт.\nШунингдек, аталган амалдорларнинг турмуш ўртоқларию ўғил-қизлари ҳам ўшандай ҳужжатни топширадилар.\nХўш, Ўзбекистонда ҳам давлат амалдорларининг декларация топширишлари тўғрисида сўз бўлганми шу пайтгача?\nБу саволни ўзбекистонлик ҳуқуқшунос Шуҳрат Ғаниевга бердик.\nШуҳрат Ғаниев: Ниҳоятда ўринли ва актуал савол бераяпсиз. Йилдан йилга оддий фуқароларимиз телевидение ëки бошқа ахборот воситаларидан эшитиб турибдики¸ 1 апрелгача қўшимча даромад бўлган тақдирда декларация топшириш шарт. Аммо бирор марта бизнинг амалдорларимиз¸ вилоят ҳокимларимиз ëки ҳукуматдаги бошқа амалдорларимизнинг декларация топширгани ҳақида эшитмаганман.\nОила аъзолари чиқиб “Биз декларацияни топшираяпмиз ва халқ олдида эълон қилаяпмиз”, деб очиқ-ойдин айтсин. Чунки бу аввалам бор фуқароларга нисбатан ҳурмат¸ қонунга нисбатан ҳурмат ва бўйсуниш. Ҳозирги кризис пайтида бу жуда муҳим нарса бўларди.\nОзодлик: Шу пайтгача Ўзбекистонда бунақа практика бўлмаганми?\nШуҳрат Ғаниев: Йўқ¸ мен юрист сифатида бу нарсани эшитмаганман ҳам¸ кўрмаганман ҳам. Афсус.\nТошкентлик Мўътабар опа Аҳмедова ҳам давлат амалдорларининг ўз даромадлари тўғрисида на давлатга¸ на матбуот орқали халққа ҳисоб берганини эслолмаслигини айтди:\n- Халқ уч-тўрт қаватли қасрлар қурилаëтганини яхши билади. Бу қасрлар ниманинг ҳисобига қурилаяпти? Шахсий қасрлар қурилаяпти. Нафақат Тошкент шаҳрида¸ балки катта шаҳарларнинг ҳар бирида амалдорлар ўзига бир нечтадан қасрлар қураяпти. Буни фақат амалдорлар эмас¸ юқори лавозимли диндорлар ҳам қилаяпти.\nЛекин шу пайтгача мен бу жойимни мана бу даромадимнинг ҳисобидан қурдим деб декларация топширганини билмайман. Декларация нималигини билмаса ҳам керак улар.\nБу нарса оғзаки бўлади¸ лекин расмий равишда ҳеч қаерда чиқмаган ҳам¸ чиқмайди ҳам¸ дейди тошкентлик Мўътабар опа Аҳмедова.\n"Жанубий Қозоғистондаги фоҳишаларнинг асосий қисми ўзбекистонликлардир".\nБу идораси Алмати шаҳрида жойлашган Қозоғистон мусулмонлари уюшмаси 27 март куни ахборот воситаларида эълон қилган баёнотнинг сарлавҳаси.\nБиз уюшма раҳбари Мурад Тилибеков билан боғланиб, бир неча савол бердик.\nОзодлик: "Жанубий Қозоғистондаги фоҳишаларнинг асосий қисми ўзбекистонликлардир", дейиш учун қандай асосингиз бор?\nМурад Тилибеков: Асосимиз – статистик маълумотлардир. Улар Жанубий Қозоғистонга келаётган ғайриқонуний мигрантлар оқими Ўзбекистондан эканлигини кўрсатиб турибди.\nОзодлик: Гапингиздан мигрант ва фоҳиша тушунчалари ўртасига тенглик аломати қўяётганингиз кўриниб турибди?!\nМурад Тилибеков: Мен фоҳишалик ва меҳнат миграцияси тушунчалари ўртасидаги мантиқий боғлиқликни уқтирмоқчиман, холос. Фоҳишалик умумий миграцион жараённинг таркибий қисмидир.\nОзодлик: Сиз статистик маълумотларга таянганингизни айтдингиз. Айтинг, ўша маълумотларни.\nМурад Тилибеков: Аниқ рақамлар келтира олмайман. Бу маълумотлар Қозоғистон ички ишлар вазирлиги ихтиёрида. Лекин биз Жанубий Қозоғистондаги реал вазиятни ўз кўзимиз билан кўриб турибмиз. Фоҳишалар орасида айнан ўзбекистонликлар кўпчиликни ташкил қилиши ҳеч кимга сир эмас.\nОзодлик: Айтаётганингиз муаммони ҳал этиш учун нима қилиш керак, деб ўйлайсиз?\nМурад Тилибеков: Биласизми, бу минтақавий муаммодир. Биз Ўзбекистоннинг иқтисодий сиёсати либераллашишини, натижада мигрантлар оқими сусайишини истаб қолишимиз мумкин, холос.\nОзодлик: Албатта, Сиз, қозоғистонлик, гап Ўзбекистонга қолганда, истакдан нарига ўтолмайсиз. Суҳбатимизга асос бўлган баёнотингиз билан ўз ҳукуматингиз, Қозоғистон ҳукуматидан нимани талаб қилаяпсиз?\n- Биз ҳуқуқ-тартибот идораларидаги тартибни кучайтиришни талаб қилаяпмиз. Чунки айнан мана шу идоралар ходимлари фоҳишалар ва уларнинг қўшмачиларига ҳомийлик қилиб келмоқда, деди "Жамият ва қонун" саволларига жавоб берар экан, Қозоғистон мусулмонлари уюшмаси нодавлат ташкилоти раҳбари Мурад Тилибеков.\nЖаноб Тилибековни у бошқараётган ташкилот 27 март куни "Жанубий Қозоғистондаги фоҳишаларнинг асосий қисми ўзбекистонликлардир" сарлавҳаси остида матбуотда эълон қилган баёнот юзасидан суҳбатга тортдик.


'Қирғиз ҳукумати инсон ҳуқуқлари поймол этилаётганини яхши билади' - BBC News O'zbek\n'Қирғиз ҳукумати инсон ҳуқуқлари поймол этилаётганини яхши билади'\nҚирғиз расмийларининг ўзбошимча ҳибс ва қийноқлар даъволарини рад этганига жавобан Human Rights Watch ташкилоти билдиришича, шикоятлар мулозимларга расман тақдим этилган.\n21 июл куни Қирғизистон Ички ишлар вазирлиги мамлакат жанубидаги амалиётлар чоғида асосан ўзбекларнинг ҳибсга олинаётгани ва қийноққа солинаётгани ҳақидаги даъволарни рад этиб баёнот эълон қилди.\nБаёнотда айтилишича, ҳозирга қадар фуқаролардан бу борада ҳеч қандай шикоят келиб тушмаган.\nҚирғиз Ички ишлар вазирлиги Human Rights Watch инсон ҳуқуқлари ташкилоти келтирган ўлим ҳолатларидан бирида маҳбуснинг қийноқлар эмас, балки шунчаки қоқилиб йиқилиб тушганини айтган.\nКеча Human Rights Watch ўзбекларга қарши ноқонуний ҳибсга олишлар ва қийноққа солишларнинг давом этаётганини айтиб, Қирғиз ҳукуматини ўзбек озчилигини ҳимоя қилишга чақирганди.\nHuman Rights Watch Ўш шаҳридаги этник ўзбекларни нишонга олиш дарҳол тўхтатилишини талаб қилган.\nБи-би-си Human Rights Watchнинг аввалроқ Ўшда бўлган тадқиқотчиси Анна Нейстат билан боғланиб, Қирғиз томонининг баёнотига муносабатини сўради.\nАнна Нейстат: Биринчидан, уларнинг ҳеч қандай шикоят олмадик, деган баёнотлари нотўғри. Менинг ўзим иккита шикоятни Ўшдаги прокурорларга ўз қўлим билан топширдим. Тўғри, қийноққа солинганлар ва уларнинг яқинлари шикоят қилишнинг оқибатларидан қўрқишади ва бу каби ҳолатлар ҳақида расмийларга хабар беришмайди. Биз Ўш шаҳрида прокурорлар билан учрашган пайтимиз улар ҳибсхоналарга боришганини айтишди. Демак, бу каби ҳолатлардан уларнинг яхши хабарлари бўлиши керак. Прокурорлар қийноқ белгиларини кўрмаган бўлишлари мумкин эмас. Халқаро қонунчиликка мувофиқ, агар прокурорлар инсон ҳуқуқлари поймол этилишининг аниқ-тайин ҳолатларини кўриб туришган бўлса, қурбонлар ёки гувоҳларнинг кўрсатма беришларига муҳтож эмаслар. Масалан, улар ёқиб юборилган машинани кўришди дейлик. Улар шу ондаёқ жиноят иши очишади. Бунинг учун бировнинг чиқиб, менинг машинамни ёқиб юборди, деб даъво қилишига ҳожат йўқ.\nБи-би-си: Сиз ҳибсдагилар қийноққа солинган иккита ҳолатни ҳужжатлаштириб, расмийларга тақдим этдик, дедингиз. Тафсилотларини бера оласизми?\nАнна Нейстат: Бу икки ҳолатда қийноққа солинганларнинг яқинлари ўзлари хабар беришга қўрқиб, биздан Қирғизистон Бош прокуратурасига бирга мурожаат қилишни сўрашган. Биринчиси - 20 ёшли Хайрулло Омонбоевнинг иши. У 30 июн куни ҳибсга олинган ва кўп ўтмай, ҳуқуқ-тартибот идораси ходимлари томонидан жиддий жароҳатлар билан шифохонага келтирилган. Ўн кун ҳушсиз ётганидан сўнг оламдан ўтган. Расмийларнинг у деразадан тушиб кетиб, ўлган, деган даъволари у олган жароҳатларга тўғри келмайди. Шифокорлар унинг ҳеч қаери синмагани, балки боши ва оёғида жароҳатлар бўлганини тасдиқлашган.\nБи-би-си: Шифокорлар унинг ўлими қийноқлар натижаси эканини ҳам тасдиқлашганми?\nАнна Нейстат: Йўқ. Шифокорлар бунинг қийноқ натижаси эканини ҳеч қачон тасдиқлашмаган. Шифокорлар бунга журъат қилишмайди. Чунки улар ҳам жуда ҳам катта босим остидалар. Докторлар шифохонага олиб келинган пайт, унинг баданида биронта ҳам синган жой бўлмаганини тасдиқлашган. Агар у расмийлар айтаётганидай, деразадан ё бошқа жойдан тушиб кетганида, албатта бир жойи синган бўлар эди. Шифохонага келтирилган пайт унинг бадани калтаклардан моматалоқ бўлиб кетганини кўрган гувоҳлар бор. Ички ишлар вазири Кубатбек Бойболовнинг шахсан ўзи бизга Хайрулло Омонбоевнинг ўлими билан боғлиқ ҳолатни текширишни ўз назорати остига олганини айтди. Аммо ҳозиргача жиддий текширув бошлангани ҳақида бизда маълумот йўқ.\nБи-би-си: Айрим қирғиз фаоллари ва оддий қирғизлар Human Rights Watchни бир томонлама текширув, яъни фақат ўзбекларнинг ҳуқуқлари поймол этилаётгани ҳақидаги даъволарни текшириб, қирғизларнинг ҳуқуқларини беэътибор қолдираётганликда айблашмоқда. Бугун бир гуруҳ қирғиз намойишчилари сизнинг ташкилотингизни халқаро текширувга қўймасликни талаб қилиб чиқишган. Бунга нима дейсиз?\nАнна Нейстат: Авваламбор, шуни айтишим керакки, Human Rights Watch ҳозиргача ўзининг мустақил текширувини олиб бораяпти ва бизнинг ташкилотимиз халқаро комиссия таркибига кирадими-йўқми, мен бу ҳақда бир нарса деёлмайман. Бизни нохолисликда айблаётган одамларга мен бу каби даъволарни қилишдан аввал бизнинг ҳисоботимизни ўқишни маслаҳат бераман. Биз қирғиз маҳаллаларига бориб, қирғиз фаоллари ва қирғиз ҳуқуқ-тартибот идоралари билан бирга, ўзбеклардан жабр кўрган қирғизларнинг ҳикояларини ёзиб олдик, уларни ҳужжатлаштирдик. Биз яна қирғиз маҳаллаларида юриб, қирғиз милицияси томонидан ҳибсга олиниб, қийноқ ёки бошқа ноинсоний муаммоаларга дучор бўлган қирғиз гумондорларини қидирдик. Ҳозиргача биронта ҳолатни тополмадик. Бу - бундай қирғизлар умуман йўқ, дегани эмас. Аммо биз ҳозиргача ҳибсга олишларда асосан ўзбеклар нишонга олинаётганини айтаяпмиз. Биз Ўш шаҳри атрофидаги камида учта, асосан қирғизлар яшайдиган ҳудудлар- Олой, Қора ғулча ва Мадига бориб, у ердаги ҳуқуқ-тартибот идораларидан қанча қирғиз ҳибсга олинганини сўрадик. Улар биронта ҳам қирғиз ҳибсга олинмагани ва сўроқ қилинмаётганини айтишди. Ваҳоланки, июн воқеаларида кўпчилик қирғизлар худди ана шу минтақалардан келгани айтилган. Бу эса биз учун жуда ҳам жиддий ишора.


Осиё кубоги чемпионлигига асосий даъвогар жамоалар номи эълон қилинди - Халқ сўзи\n14:27 04 Январь 2019 Спорт\nЭртага футбол бўйича Осиё кубоги баҳслари бошланади. Мусобақанинг дастлабки учрашувида БАА — Баҳрайн терма жамоалари баҳслашади. Турнир аввалида weglobalfootball.com сайти қайси жамоа чемпион бўлишини башорат қилди. Сайт версиясига кўра, ушбу мусобақада ғолибликка аcосий даъвогар Австралия терма жамоаси бўлади. Weglobalfootball.com Австралиянинг имкониятларини 24,1 фоизга баҳолади.\nБу борада кейинги ўринларни Эрон, Жанубий Корея, Япония, Саудия Арабистони каби термалар эгаллаб турибди. Ўзбекистон терма жамоасининг чемпион бўлиш имконияти 1,4 фоизга тахмин қилинган. КХДР, Филиппин, Яман ва Туркманистон эса умуман овоз йиғмади. Ушбу сайт версиясига кўра, Ўзбекистон терма жамоаси гуруҳдан иккинчи ўринни эгаллаб кейинги босқичга йўл олади.


ЎзА - Осиё ўйинлари-2018. Боксчиларимизнинг барчаси финалда\n31.08.2018 18:12 Чоп этиш версияси\nXVIII ёзги Осиё ўйинларининг бокс мусобақаларида барча финалчилар номи маълум бўлди. Қувонарлиси, барча етти вазн тоифасида ҳам терма жамоамиз аъзолари финалга йўл олишди. Аввал хабар берганимиздек, куннинг биринчи ярмида тўрт нафар атлетимиз финал масаласини ижобий ҳал қилишган бўлса, уларнинг ғалабали одимини Миразиз Мирзаҳалилов (56 кг), Иқболжон Холдоров (64 кг) ҳамда терма жамоамиз сардори Исроил Мадримов (75 кг) ҳам давом эттиришди.\nУшбу мусобақаларда илк маротаба иштирок этаётган Миразиз Мирзаҳлилов ўз вазн тоифасида мезбонлар вакили Сунан Агунг Аморагамга қарши финал йўлланмаси учун жанг қилди. Спортда шундай ибора бор: “ўз уйингда деворлар ҳам суяйди”. Аммо ҳамюртимиз жангда катта устунликка эришдики, деворлар ҳам, ҳакамлар ҳам Индонезия вакилига ёрдам беролмади ва Мирзаҳалилов финалда.\nШундан сўнг рингга 64 кило вазн тоифасидаги боксчилар таклиф этилди ва унда Осиё чемпиони, терма жамоамиз таркибидаги энг ёш боксчи Иқболжон Холдоров япониялик рақибига ҳеч қандай имконият қолдирмади. Ҳакамларнинг барчаси ушбу жангда Иқболжон ғолиб чиққанлигини эътироф этишди ва олтинчи боксчимиз ҳам финалга йўл олди.\nОсиё ўйинларининг бокс йўналишидаги энг оғир вазн тоифаси – 75 килогача бўлган чарм қўлқоп усталари ўртасидаги баҳсларда терма жамоамиз байроқдори Исроил Мадримов иштирок этмоқда. Бунгача барча жангларда катта устунликка эришган Мадримов ярим финал доирасида филиппинлик Мирсиал Феликснинг жиддий қаршилигига дуч келди. Филиппин вакили бунгача қозоғистонлик боксчини мусобақадан чиқариб юборгани бежиз эмаслигини исботлади ва Мадримовга қарши жангда ҳам ҳакамларнинг икки нафари ғалабани айнан Феликсга тақдим этди. Аммо, қолганлар ҳамюртимизга овоз беришди ва шу тариқа бокс бўйича терма жамомиз тўлиқ таркибда финалга йўл олди.\nXVIII ёзги Осиё ўйинларининг бокс бўйича финал беллашувлари 1 сентябрь куни соат 14:00дан бошланади. Умид қиламизки, боксчиларимиз энг улуғ ва энг азиз байрамимиз – Ўзбекистон Республикаси мустақиллигининг 27 йиллигига муносиб совға ҳозирлашади.


Мактаблар автобус билан таъминланадими? Масалага ХТВ ойдинлик киритди\nМактаблар автобус билан таъминланадими? Масалага ХТВ...\n06.11.2018 19:38 1 135\nЎзбекистон Халқ таълими вазирлиги баъзи интернет нашрларида мамлакатимизнинг барча мактаблари 2019 йилнинг 1 январигача автобуслар билан таъминланиши ҳақидаги хабарларга аниқлик киритади, деб хабар бермоқда Халқ таълими вазирлиги Ахборот хизмати.\nЖорий йилнинг 2 ноябрь куни Ўзбекистон Республикаси Президенти Шавкат Мирзиёев раислигида халқ таълими тизимини янада ривожлантириш борасидаги ислоҳотлар самарадорлигини ошириш масалаларига бағишланган йиғилиш ўтказилган эди.\nМазкур йиғилишда 2019 йил 1 январгача жойлардаги мактаб филиалларини асосий мактабга айлантириш вазифаси қўйилди. Асосий мактаб ташкил этиш мақсадга мувофиқ бўлмаган жойларда эса, ўқувчиларнинг асосий мактабга боришлари учун автобус хизматлари йўлга қўйилиши масаласини ўрганиб чиқиш кераклиги таъкидланди. Бу ташаббус қишлоқ болаларини ҳам яхши шароитларда ўқишини таъминлаш ўқувчилар узоғини яқин қилишга қаратилган.\nЭслатиб ўтамиз, Ўзбекистон Халқ таълими вазирлиги тизимида 9,6 мингдан зиёд мактаблар фаолият юритади ва уларнинг барчасини икки ойда автобуслар билан таъминлаш имконияти мавжуд эмас. Шунинг учун бу масала, биринчи навбатда энг зарур бўлган узоқ жойлардаги мактаблар учун кўзда тутилади.\nавтобус мактаб Халқ таълими вазирлиги\nҲодиса Кеча, 09:48\nЖамият 12/11, 16:51\n«Узун қўл» ва «калта қўл» йўловчилар (жиддий ҳикоя)\nТаълим 08/11, 22:45


Материалы за Май 2017 года » Страница 2 » Past Darg'om haqiqati\nБош Сахифа » Материалы за Май 2017 года\nМуаллиф: Admin дан 30-05-2017, 11:28, кўрилди: 166\nМиллий иқтисодиётни бошқариш ва прог-нозлаш жараёнларида ахборот-статистик таъминоти ҳамда идоралараро электрон ҳамкорликнинг самарали тизимларини яратиш, статистика фаолиятини ривожлантиришнинг энг муҳим йўналишларидан бири.\nЖумладан, статистика бозор иқтисодиёти талабларидан келиб чиқиб, барча фаолият соҳаларини таҳлил қилиш ва йўналишларни ўз вақтида аниқлаш, уларнинг ривожланиш истиқболларини белгилашда муҳим вазифани бажаради. Давлат статистика соҳасида қонунчилик ва меъёрий-ҳуқуқий базани такомиллаштириш орқали статистика тизими мақбуллаштирилди, шунингдек, 2008-2009 йилларда шакллантирилган ахборот статистика ресурслари янада замонавийлаштирилди. Статистик кўрсаткичлар таркиби тубдан қайта кўриб чиқилди ва мақбуллаштирилди, ҳисобот юкламасини пасайтириш ва давлат статистика ҳисоботлари сонини қисқартириш ҳисобига тадбиркорлик субъектлари учун янада қулай шарт-шароитлар яратилди.\nМОЛ БОҚАЁТГАН БОЛА\nМуаллиф: Admin дан 30-05-2017, 11:27, кўрилди: 105\nнонни увол қилаяпти\nАфсуски, шундай ҳолатлар учраяпти. "Дамас"да йўловчи тўлиқ. Йўл носозлиги учун машина секинлаб бораяпти. Катта йўл ёнидаги бўлиқ буғдойзорга суқланиб бораётган машинадагилар дилидан ўтганини тилида ифода этишмоқда.\n- Йил яхши келди. Буғдойни қаранг. Эртанги мўл ҳосилдан дарак бериб турибди.\n- Ёғингарчилик меъёрида бўлди-да. "Занг" деган "касаллик" доримади…\nБир-бирининг гапини маъқуллаб бораётганлардан бири-олдинги ўриндиқдаги киши бирдан "тўхтат", деб қолди. Ҳамма ҳайрон. У киши ҳайдовчидан кутиб туришини сўраб буғдойзорга қўйларини боқаётган болакайга танбеҳ бера кетди.\nМуаллиф: Admin дан 30-05-2017, 11:26, кўрилди: 131\nБарот Жўраев (исм-фамилиялар ўзгартирилган) қарийб 8 йил "Ал-Машраб-узумзор" фермер хўжалигини бошқарди. Фермер хўжаликлари ер майдонларини мақбуллаштириш бошланган кезлар у бошқараётган фермер хўжалиги иқтисоди ночор бўлганлиги сабаб қайтадан тендер танлов ўтказиш қарори қабул қилинди. Ишлаган пайтлари "яхши еб", кассадан кўра, чўнтакка даромад орттиришни хўш кўрган бу йигит пайтдан фойдаланиб қолиш учун чора излади. Бир куни қишлоқдоши Тўлқин Ўсаровнинг машинасида кетаётиб секингина "қармоқ" ташлади.\nОФТОБДАН ОЛДИН ТУРГАН ОДАМ\nМуаллиф: Admin дан 30-05-2017, 11:26, кўрилди: 161\nхонадонига қут-барака киради\nШундан сўнг, меҳмонлар ва тумандаги маҳаллалар раис ҳамда уларнинг ёшлар масалалари бўйича ўринбосарлари Жума шаҳри ҳудудидаги 10 та маҳалла фуқаролар йиғинлари кўчабоши ва фаоллари кузатувида хонадонма-хонадон юришиб, фуқароларнинг муаммолари, таклифларини ўргандилар. Ўрганиш доирасида "Йўл харита" дастури лойиҳалари ишлаб чиқилди.\nСоат 10:00 да семинар иштирокчилари маҳалла фуқаролар йиғини кенгашининг йиғилишини ўтказишга қўйиладиган талаб ва фаолияти самарадорлигини ошириш чора-тадбирларини белгилаб олиш учун муассаса залига тўпланишди.\nМуаллиф: Admin дан 30-05-2017, 11:23, кўрилди: 127\n“БОҒЧАГА КОМИССИЯ КЕЛДИ”\nМуаллиф: Admin дан 30-05-2017, 11:21, кўрилди: 134\nТуман прокуратураси томонидан газетанинг шу йил 10 май сонида “Боғчага комиссия келди” сарлавҳаси билан 44-МТМда содир бўлган қонунбузилишлар ҳақида чоп этилган мақола алоҳида назоратга олинди.\nМуаллиф: Admin дан 30-05-2017, 11:21, кўрилди: 113\nШу йил 19 майда Ўзбекистон Республикаси Президентининг "Муборак Рамазон ойини муносиб тарзда ўтказиш тўғрисида"ги қарори эълон қилинди. Унга кўра, ҳокимлик идоралари "Нуроний" жамғармаси, "Маҳалла" хайрия жамоат фонди ва бошқа жамоат ташкилотлари биргаликда Рамазон ойини жойларда миллий анъана ва қадриятлар, урф-одатларимизга мос ва уйғун амалга оширишни режалаштирган.\nМуаллиф: Admin дан 30-05-2017, 11:20, кўрилди: 154\nМУТОЛАА - ДИЛГА МАЛҲАМ!\nМуаллиф: Admin дан 20-05-2017, 14:24, кўрилди: 181\nТуман тиббиёт коллежида "Китоб - дилга малҳам!" мавзусида маънавий-маърифий тадбир бўлиб ўтди. Унда ўқувчилар китобхонлик маданияти, китоб мутолаасининг инсон ҳаётидаги ўрни юзасидан тегишли фикр ва хулосалар олишди.\n- Китоб мутолааси тўғрисида гапирганимизда, отам бир пайтлар сўзлаб берган воқеа ёдимга тушади, - деди ўқув даргоҳи директори Алишер Нурмуродов. - Падари бузрукворимнинг айтишича, йигит пайти ҳарбий хизматга чақирув қоғози келибди. Отам ҳарбий хизматга кетар чоғида бир сумка китобни ўзи билан бирга кўтариб олибди.\nОЛҚИШ ОЛМАГАН БОЛАГА\nМуаллиф: Admin дан 20-05-2017, 14:23, кўрилди: 151\nОзода коллеж ҳовлисида ўриндиқларнинг бирида ўтирган икки қиз оғзи тинмай писта чақарди. Энг ёмони, улар атрофидаги кўм-кўк майсалар устига писта пўчоғини ташлаётганди. Танбеҳ бергим келиб, улар томонга юрдим. Бироқ, фаррош хола мендан олдин қизларни бу одобсизликлари учун уришиб қўймоқчи бўлиб гап бошлади.\n- Қизларим, мен ҳозиргина бу ерни супуриб чиқдим. Писта пўчоғини ташлаб ифлос қилманглар, - дея уларни тартибга чақирди.\nАфсус, "юзи қаттиқ" опаларим, онаси тенги фаррош холани беписанд қилишди.\n- Супурганингиз учун ойлик оласиз. Яна супурасизда, - деб маҳмадоналик қилишди.\nДили хира бўлган фаррош хола:


16 октабря, 2021, 19:41\nТеги:Элдор Шомуродов | Жозе Моуриньо | Массимилиано Аллегри | Ювентус | Рома\nШомуродов ўзини олмаган “Ювентус”ни гол билан жазолаши керак!\nSports.uz портали ўзбекистонлик футбол ихлосмандларининг Элдор Шомуродов ва “Рома”га мухлислик қилаётганини инобатга олиб, Рим клубига оид янгилик, хабар ва қизиқарли маълумотларни эътиборингизга ҳавола этади.\n17 октябрь куни “Рома” саккизинчи турнинг марказий учрашувида “Ювентус” меҳмони бўлади. Муҳим баҳс олдидан “Рома”нинг энг катта муаммоси Тэмми Абрахамнинг жароҳати бўлиб турибди. Англия терма жамоасидан шикастланиб қайтган ҳужумчининг Туриндаги баҳсда қатнашиши ҳамон сўроқ остида.\n“Рома” тиббиёт ходимлари айни пайтда англиялик форвардни тезроқ оёққа қўйиш бўйича иш олиб боряпти. Тэмми физиотерапия ва лазер муолажаларини оляпти. Бироқ, у ҳали жароҳатдан тўлиқ қутилгани йўқ. Қутилган тақдирда ҳам жамоанинг умумий машғулотларида қатнашмагани уни “Ювентус”га қарши учрашувда бошланғич таркибда майдонга тушишини мавҳумлигича қолдирмоқда.\nХориж матбуотининг ёзишича, Жозе Моуриньо Туриндаги учрашувда Элдор Шомуродовни асосий таркибда ўйнатиши кутилмоқда.\nХусусан, Италия футболини кенг ёритаётган www.calciomercato.com сайти бу масалага алоҳида тўхталиб, “Ювентус” ҳам ўзбек ҳужумчисига харидор бўлгани ва Элдорнинг ўзи ҳам келажакда бу клубда ўйнашга қарши эмаслигига эътибор қаратди.\n- Элдор бир пайтлар “Ювентус”га ўтишни орзу қилган, энди эса уларни гол билан жазолаши керак. Тэмми Абрахам тўпиғидаги жароҳат туфайли ўйинда иштирок этолмаслиги мумкин. Бу ҳолатда Шомуродов бошланғич таркибда тўп тепади. Ўзбек ҳужумчиси лигада ҳали гол ургани йўқ. Лекин ўйинлари яхши чиқяпти.\nШомуродов “Рома”да ўтишга дарров рози бўлганини айтган. Бироқ, ундан олдин у “Ювентус”га ўтишни ўйлаётган эди. Элдор Турин клубида ўйнаш олдинга ташланган қадам бўлишини тан олганди. Туринликлар ҳаракатга келгунича, “Рома” масалани тез ҳал қилди ва уларни доғда қолдирди. Шомуродов Рим клубида Борха Майорални рақобатдан сиқиб чиқарди ва марказий ҳужумдан ўзига жой очди, - деб ёзмоқда www.calciomercato.com.\nМоуриньо бу гал ҳам зўрлигини кўрсата оладими?\nЯна бир эътиборга молик масала – Туриндаги тўқнашув икки бош мураббий – Массимилиано Аллегри ва Жозе Моуриньо учун тўққизинчи дуэл бўлади. Улар турли жамоаларни бошқарган даврда А Серия ва Европа Чемпионлар лигаси доирасида ўзаро саккиз маротаба тўқнаш келган.\nБуни қарангки, ўзаро рақобатда катта устунлик португалиялик мутахассис томонида. У ўзаро учрашувларда италиялик ҳамкасбини тўрт марта доғда қолдирган. Яна иккита баҳсда кучлар тенг келган бўлса, бир жуфт ўйинда Аллегри шогирдлари муваффақиятга эришган.\nСаккизта учрашувда Жозе Моуриньо “Интер”, “Реал” ва “Манчестер Юнайтед” бош мураббийи сифатида иштирок этган. Аллегри эса унга қарши “Калгари”, “Милан” ва “Ювентус” футболчиларини тайёрлаган.\nЖорий мавсумда “Рома” кучли тўртликдан ўрин олиш учун ҳаракат қилмоқда. Римликлар УЕФА Чемпионлар лигасида мунтазам иштирок этадиган жамоа қурмоқда. Бундан ташқари, Жозе Моуриньо Конференциялар лигасида ғолиб чиқиш вазифасини олган. “Бўрилар” яна бир соврин – Италия кубоги учун ҳам ҳаракат қилади.\nМассимилиано Аллегри ҳам А Сериядаги гегемонлигини бой берган “Ювентус”ни янгилаш учун олиб келинди. Машҳур мураббий таркибни яшартириши, А Серия ва Чемпионлар лигасида бош совринни қўлга кирита оладиган жамоа тузиши талаб этилади.\n“Ювентус” – “ Рома” учрашуви 17 октябрь куни Тошкент вақти билан 23:45 да бошланади.\nЭлдордан ажойб ўйин, гол ва Ромадан ғалаба кутмоқдамиз. Омад тилаб қоламиз Элдор ва Ромага.


Россия АҚШ сайловига аралашгани бу "ҳолва" - АҚШ СССРни йўқ қилиш учун "жуда кўп ишлаган" – америкалик журналист хулосаси.\nТОШКЕНТ, 22 янв – Sputnik. 1991 йилда Совет Иттифоқининг қулашига сабаб бўлган омиллардан бири АҚШнинг аралашуви эди. Бу ҳақда америкалик журналист Тед Ролл CounterPunch нашридаги мақоласида ёзади, РИА Новости хабарига асосан.\nМуаллиф таъкидлашича, Қўшма Штатлар СССР пайдо бўлган замондан бошлаб қайта-қайта ҳужумлар ўтказган, саботаж намойишларни амалга оширди ва СССРни ичидан бузишга ҳаракат қилди.\nБиринчи ҳужум 1917 йилда, Октябр инқилоби авжида содир бўлган. Ўшанда ўн минглаб АҚШ аскарларидан иборат экспедицион кучлар мамлакатга бостириб киришди. Совет Россиясига Американинг "чақирилмаган меҳмонлари" дан қутулиш учун уч йил керак бўлди.\n1941-1945 йилларда, Иккинчи Жаҳон уруши даврида СССР ва АҚШ фашистлар Германиясига қарши курашда иттифоқчилар эдилар. Бироқ, миллионлаб Совет фуқаролари вермахтга қарши курашда ўзларини қурбон қилаётган пайтда, америкаликлар ҳақиқий урушга 3 йилгача қўшилмасдан туришди.\nЯна бир факт - 1960 йилда америкалик жосус Френсис Гари Пауерс бошқарувидаги совет ракетаси ёрдамида уриб туширилган самолёт. Ролл фикрига кўра, АҚШ самолётининг Совет ҳаво ҳудудига киришининг ўзи - уруш акти эди.\n1982 йилда Президент Роналд Рейган Марказий разведка бошқармасининг "бегуноҳ" режасини қабул қилди, бунга асосан Сибир орқали табиий газни етказиб берадиган газ қувуридаги портлатиш назарда тутилган. Режада мўлжал қилинишича, Совет Иттифоқига ғарбий қувурларни бошқариш тизимини ўғирлашга рухсат берилади, аммо насослар, турбиналар ва клапанларни бошқарувчи бу тизим бир мунча вақт нормал ишлашдан кейин "яроқсиз" ҳолатга тушиши керак эди.\nБунинг натижасида иқтисодий таназзул, табиий муҳит учун фалокат ва "космосдан кўрса бўладиган энг кучли ядровий бўлмаган портлаш ва ёнғин" содир бўлиши керак эди.\nРейган даврининг яна бир лойиҳаси иқтисодий саботажни ўз ичига олди. Америка Қўшма Штатлари Саудия Арабистонини Совет Иттифоқи учун энергия ташувчиларни ишлаб чиқаришнинг нақадар муҳимлигини англаб, нефть қазиб олишни кўпайтиришга ишонтирди. Натижада, бутун дунё бўйлаб нефть ва газ нархлари пасайиб кетди ва Совет иқтисоди беқарорлик ҳолатига тушди.\nМақоланинг охирида Тед Ролл Россия АҚШ сайловига аралашгани бу "ҳолва" АҚШ СССРни йўқ қилиш учун "жуда кўп ишлаган" деган хулосага келади.\nНемис онкологи саратонга қарши курашнинг энг самарали усулни айтди


Янгиқўрғонлик 80 нафар ёшга 30 сотихдан бепул ер берилди\nЁшлар бандлигини таъминлаш, ёш оилаларга ер ажратиш бўйича Наманган вилояти Янгиқўрғон туманида бир қатор ишлар амалга оширилмоқда.\nХусусан, Наманган вилояти ҳокимлиги, Ёшлар иттифоқи вилоят кенгаши, вилоят Фавқулодда вазиятлар бошқармаси, вилоят ўрмон хўжалиги бошқармаси ва Янгиқўрғон туман ҳокимлиги билан ҳамкорликда 80 нафар ёшга 30 сотихдан ер берилди.\nУларга ерга эгалик қилиш бўйича вилоят ҳокимининг сертификатлари ҳам топширилди. Ушбу ерлар ижтимоий ҳимояга муҳтож, ишсиз ёшларга 49 йилга бепул берилади. Ўрмон хўжалиги вилоят бошқармаси томонидан ҳудуд шароитига қараб олхўри кўчатлари экиб берилади.\nШунингдек, 3 нафар ёш қизга 100 килограммдан ҳосил берадиган 25 та ёнғоқ дарахти ажратиб берилди.


Ўзбек халқ оғзаки ижоди - Страница 6 из 44 - www.ziyouz.uz\nБош саҳифа Ўзбек халқ оғзаки ижоди (6)\nДунё биринчи марта барпо бўлганда Худо ҳар хил ҳайвонлар ва одамлами яратибди, уларга ейдиган овқатларигача айтиб берибди. У энг кейин илонни яратибди, унга: — Сен ўзинг меҳнат қилиб ўз ризқингни ўзинг топ, — дебди. Лекин илон кўнмабди: — Мен, — давоми…\nБир бор экан, бир йўқ экан. Бир ўрмонда икки қарға яшар экан. Улар овқат топишга эриниб, ҳийла ўйлашибди. Шунда бир қарға иккинчи бир қарғага: — Мен ҳийла ўйладим, ўша ҳийлани ишлатсак, биз текин овқатланиб ётаверамиз, — дебди. Қарға: — Бир-биримизнинг давоми…\nБир куни эчки подадан ажралган экан, олдидан оч бўри чиқиб қолибди. — Сени ейман! — дебди бўри. — Мени-я? — дебди эчки. — Ҳа, сени. — Раҳм қил. — Мен жуда очман. Раҳм қилмайман. Сени бир ямлаб ютаман. Эчки: — давоми…\nБир бор экан, бир йўқ экан, қадим замонда бир тулки бўлган экан. У жуда ҳам айёр болиб, айёрлик билан кун кўрар экан. У бир ҳакка билан тез-тез учрашиб турар, у билан ошна экан. Айёр тулкининг мақсади, нима қилиб бўлса ҳам, давоми…\nБир куни хўроз тулки билан учрашиб қолибди. Улар дўст бўлибдилар. Улар бир уйга келиб, ош қилмоқчи бўлиб турганларида уйга эчки кириб келибди. Улар ош қилишибди. Шу вақт бир нарса дукуллаб қолибди. Хўроз чиқиб қараса, йўлбарс эмиш. Йўлбарс тўппа-тўғри уйга кириб давоми…\nБир бор экан, бир йўқ экан, қадим замонда бир қуён яшаган экан. У бир куни кўкёнғоқ тагида хаёл суриб ўтирганда, бирдан бир дона ёнғоқ “тақ” этиб тушибди. Ундан қуён қўрқиб, қочиб қолибди. Йўлда маймунларга учраб қолибди. — Нимага қочяпсан? — давоми…\nКечқурун намозшомда бир тулки кетаётса, бир хўроз қўндоқда қўниб турган экан. Тулкининг қорни жуда оч экан. Тулки: — Мен ҳаждан келаётибман. Мени зиёрат қилмайсанми? — дебди. Хўроз қўноқдан тушиши билан тулки таппа босибди. Шунда хўроз қичқириб юборибди. Тулки: — Нега давоми…\nБир бор экан, бир йўқ экан, қадим замонда бир кампир бўлган экан. Унинг бир қизи ва эчкиси бор экан. Кунлардан бир куни кампир қизига: “Болам, эчкини ўтлатиб келгин”, дебди. Қиз хўп дебди-да, эчкини қирга олиб чиқиб, кечгача ўтлатибди. Кечқурун боигач, давоми…\nТоғдан тоғга сакраб, ўйнаб юрган кийик, чўллаб, сув ахтариб, чопиб пастга тушибди. Кийик югуриб бориб, ўрмон ичига ўзини уриб, бир чуқурликда бўлган булоққа ўзини ташлабди. Кийик чуқурдаги булоқ сувидан қониб-қониб ичибди. Сувни ичиб бўлгач, атрофга қараса, чуқурликда турган эмиш. Ирғиб, давоми…\nБир бор экан, бир йўқ экан, катта ўрмонда ҳайвону жону жониворлар қатори майна ҳам арчага ин қўйиб, тухум қилиб, бола очиб, ана энди мен ҳам она бўлдим, бугун-эрта жўжаларим чиқади, деб қувониб юрибди. Аммо майнанинг қувончи узоққа бормабди, заққумга айлана давоми…


«Сайёрамиздаги энг қудратли смартфон» AnTuTu’да салкам 621 000 балл олди! - Terabayt.Uz\nSnapdragon 865 процессори чиққанидан бери смартфонсозлар ўз флагманларининг AnTuTu бенчмаркидаги натижаларини эълон қила бошлашди. Xiaomi компанияси «янги авлод самарадорлик қироли» дея мақтаган Mi 10 Pro унда рекорд – 585 232 баллик натижа кўрсатган, лекин...\nКуни кеча тақдим этилган яна бир флагман – Realme X50 Pro 5G аллақачон AnTuTu’да 603 871 балл билан рекорд ўрнатганини Realme эълон қилиб улгурган. Бироқ Xiaomi ҳам бўш келмаяпти: унинг Black Shark 3 геймерофони етакчиликни юртдошидан тортиб олди.\nBlack Shark бренди бош директори эълон қилган қуйидаги скриншотга кўра, Black Shark 3 геймерофони «сайёрамиздаги энг қудратли смартфон» бўлиб, AnTuTu бенчмаркида нақ 620 952 балл олган!\nШуниси ҳам борки, юқоридаги рекордларнинг аксарияти «қоғозда қолиб кетиши», яъни – мақталаётган смартфонлар амалда бундан камроқ натижалар кўрсатиши мумкин. Зеро, аввал ҳам шунга ўхшаш ҳолатлар кўп бўлган; қолаверса, Snapdragon 865 чипли, аллақачон тақдим этилган флагманларнинг бенчмарк кўрсаткичлари булардан анча паст.\nЭслатиб ўтамиз, Black Shark 3 дунёда биринчи ўйинбоп 5G-смартфони бўлиб, унинг тақдимот санаси эълон қилинган. Бу гаджет яна бир жиҳатига кўра шу пайтгача бозорга тақдим этилаётган смартфонлар орасида рекордчи бўлиши ҳам айтилган, лекин Xiaomi’нинг рақиби бу борада барча смартфонсозларни «чангида қолдириб» кетган.\n#AnTuTu #Xiaomi #Android смартфон #бенчмарк #тест #ўйинлар #Xiaomi Black Shark 3 #Xiaomi Black Shark 3 5G


VITASIP KIDS сеҳрли таёқчаси - UzNews.uz\n11 май 2020 г. 881 0\nVITASIP KIDS сеҳрли таёқчаси\nVITASIP KIDS мажмуаси болаларнинг ақлий ва жисмоний ривожланишлари учун керак бўлган витамин ва минералларни ўз ичига олади.\nБолаларга бирон нимани қилдириш жуда қийин. Витаминлар қабул қилиш ҳам бундан мустасно эмас. Ҳаммамиз биламиз, болаларни бирон ўзгача нарсалар билан қизиқтириш осонроқ ва уларнинг бири бу VITASIP KIDS* витаминлар мажмуасидир.\nАсосий сабаб ва фарқ шундаки, витаминларни қабул қилиш усули ажойиб. Ҳар бир таёқча қадоғи индивидуал ва шу сабабли ундан фойдаланиш ва сақлаш қулай. Витамин ва минераллар билан тўлдирилган таёқчалар оддий сувни мазали ва фойдали ичимликка айлантиради.\nҚабул қилиш усули жуда оддий: қадоқдан таёқчани олиб, уни стакан ёки бирон идишга сув (200 мл) билан соласиз ва ичасиз (қўшимчани эритиб ёки аралаштириб ташламанг).\nVITASIP KIDS фарзандингизга шубҳасиз маъқул бўлади.\nVITASIP KIDS таркибига қараб, 5 хил таъмни ўз ичига олади:\n- Апельсин ва ўрмон меваларининг таъмини берувчи VITASIP KIDS мултивитаминлари. Унда чарчоқни камайтирувчи, фаол ўсиш вақтида ёрдам берувчи ва иммунитетни мустаҳкамловчи 11та витамин ва 3та минераллар бор.\n- Иммунитетни мустаҳкамловчи ва организмни вирусли касалликлардан ҳимояловчи олма таъмини берадиган VITASIP KIDS С витамини + цинк.\n- Эмоционал чарчоқ вақтида асаб тизими балансини нормага келтирадиган, иштаҳани очадиган, турли чарчоқларга чидамлиликни оширадиган кайфиятни кўтарадиган гилос таъмини берувчи VITASIP KIDS магний + В6.\n- Болаларда суякларнинг ривожланишида ва ўсишида муҳим бўлган малина таъмини берувчи VITASIP KIDS кальций + D витамини.\nVITASIP KIDS билан бирга сиз мазали нарсани фойдали нарса билан осонгина бирлаштирасиз.\nБатафсил маълумот учун: +99871 203-70-30, vitasip.uz.\n*Биологик фаол қўшимча. Дори воситаси ҳисобланмайди.\n5 март, 08:43 736 0\n6 март, 18:18 461 0\n6 март, 12:39 431 0\n07 Март, Якшанба 170 0\n07 Март, Якшанба 77 0\n07 Март, Якшанба 214 0\n03 Март, Чоршанба 2047 0\n08 Февраль, Душанба 946 0\n06 Февраль, Шанба 872 0\n06 Февраль, Шанба 555 0


Европа лигасининг ўтган мавсумида ким қанча даромад кўрди?\n20 октябрь, 2017, 17:00\nУЕФА ўтган мавсум Европа лигасида иштирок этган клубларнинг мусобақа давомида топган даромадларини эълон қилди.\nБу борадаги энг юқори кўрсатгич финалда “Аякс”ни 2:0 ҳисобида мағлубиятга учратиб, кубокни қўлга киритган “Манчестер Юнайтед”га тегишли. Манкуанликлар жами 44,5 млн евро даромад кўришган. Бу борада кучли учликни «Шальке» (€ 17,7 млн) ҳамда «Аякс» (€ 16,2 млн) клублари эгаллашди.\nМаълумот учун, Европа лигаси гуруҳ босқичида иштирок этадиган ҳар бир жамоага 2,6 млн евродан маблағ берилади. Шунингдек, мусобақада қатнашувчи жамоалар ғалаба учун қўшимча 360 минг, дуранг учун эса 120 минг евро мукофот пули олишлари мумкин.


Сўз ва матн уйғунлиги - Халқ сўзи\n09:34 13 Октябр 2020 Жамият\nЧинакам янги давр бошланди\nЗеро, таниқли олим Низомиддин Маҳмудов таъкидлаганидек, "Бугун ўзбек тилининг мамлакатимизда давлат тили сифатидаги ривожини таъминлаш борасида ҳам чинакам янги давр бошланди. Давлатимиз раҳбари 2019 йил 21 октябрда "Давлат тили ҳақида"ги Қонун қабул қилинганининг ўттиз йиллигига бағишлаб ўтказилган тантанали байрам тадбирида сўзлаган тарихий нутқида жуда катта ифтихор билан шундай деганди: "Ҳозирги вақтда ўзбек тилида сўзлашувчилар сони жаҳон миқёсида 50 миллион кишига яқинлашиб қолди. Бу она тилимизнинг дунёдаги йирик тиллардан бирига айланиб бораётганидан далолат беради". Президентимиз ана шундай йирик тиллардан бири бўлмиш ўзбек тилининг ўтган йиллар давомида давлат тили сифатидаги ривожи жараёнларини таҳлил қилиб, бу жараёнларга жадал суръат ва сифат бахш этишга қаратилган тадбирларнинг тамоман янги тарҳини чизиб берди. Бу тарҳнинг мақсад-муддаоси мазкур нутқда лўнда қилиб шундай ифодаланди: "Мухтасар айтганда, ҳар биримиз давлат тилига бўлган эътиборни мустақилликка бўлган эътибор деб, давлат тилига эҳтиром ва садоқатни она Ватанга эҳтиром ва садоқат деб билишимиз, шундай қарашни ҳаётимиз қоидасига айлантиришимиз лозим".\nМатн ва замонавий сиёсий ҳаёт учун муҳим масалалар уйғунлиги\nБизга маълумки, 75-юбилей сессия Бирлашган Миллатлар Ташкилоти тарихида биринчи марта бутунлай янги форматда — коронавирус пандемияси туфайли онлайн мулоқот режимида бўлиб ўтди. Бу ҳолат ўз ўрнида сўз ва унинг кучи нақадар буюк эканига нафақат миллатимиз вакиллари, балки дунёнинг бошқа мамлакатлари лидерлари ва халқлари ҳам гувоҳ бўлди.\nСиёсий матнда кўтарилган мавзулар, муаммолар замонавий сиёсий ҳаёт учун муҳим ҳисобланади. Сиёсий матннинг умумийлиги эса шароитдан келиб чиқади. Агар сиёсий аудитория сиёсий жараённинг асосий субъекти деб ҳисобланса, матн ҳам сиёсий аҳамият касб этади. Чунки, одатда, сиёсий матн зиммасига стратегик ва тактик вазифалар юклатилади. Ҳар қандай сиёсий матн, стратегик режа, мавжуд ҳокимият кучини ўзгартириш ёки уни қўллаб-қувватлашга қаратилган бўлади.\nОптималлашган маълумот сандиғи\nКелинг шу ўринда «Сиёсий имижли медиаматн» тушунчасига алоҳида тўхталиб ўтсак. Маълумки, ушбу термин ўз ичига реклама матнларини қамраб олади. Бундай матнларда ҳар доим сиёсий фаолиятга оид танланган ва оптималлашган маълумот сақланган бўлади. Шунингдек, сиёсий хабарларда танлов кампанияси ёки сиёсий лидерлар фаолияти, халқ депутати ва бошқалар ҳақида маълумот берилади. Демократик сайловлар жараёнида айнан сиёсий партиялардан кўрсатилган номзодлар имижини сайлов участкаларида халққа таништиришда рекламаларнинг ўрни ва аҳамияти катта. Зеро, рекламада номзоднинг сиёсий имижи ҳар томонлама ўз ифодасини топган бўлиши лозим. Унда номзоднинг касби, меҳнат фаолияти, амалга оширган ишлари, эришган ютуқлари, мукофотларига оид маълумотлар қамраб олинади.\nСиёсий хабарлар нималарда намоён бўлади?\nБизнингча, сиёсий хабарлар юқори матн (матн денотанти – номзод, партия, сиёсий лидер бўлиб ҳаракатланувчи) сифатида қуйидагича намоён бўлади: ОАВнинг сайлов кампаниясида иштирок этиш учун аниқ муддат бериши, тўғридан-тўғри тарғиботнинг мавжуд эмаслиги, сиёсий раҳбарлар ҳақидаги халқаро фикрларнинг пайдо бўлиши, сайлов кампаниясининг бошланишига қадар бўлган жараёнлар ва ҳоказо. Бундан ташқари, мурожаат қилувчи ва мурожаат қилинувчилар аниқ бўлса, сиёсий хабарларнинг коммуникатив доираси кенгаяди. Оқибатда, халқ нафақат турли сиёсий воқеликларни тасаввур қилади, балки улар ўртасида соғлом рақобат шаклланади. Шу тариқа, сиёсий хабарлар юқори матн бўлиб, ўзида фикрлар бирлигини ифода этади. Сиёсий матнлар чегараланган, мазмунан уйғун ҳолда намоён бўлади.\nБирон-бир партиянинг фаолиятини баҳолаш, алоҳида сиёсий етакчини аниқ бир сиёсий вазият ё ҳолатга нисбатан нуқтаи-назари ва уни ечиш йўлларини аниқлаш орқали сиёсий элитанинг муносабатини белгилаш мумкин бўлади. Бунда мақсадни белгиловчи шахс буюртмачи ҳисобланади. Унинг олдига қўйган вазифалари аниқ масала юзасидан келажак фаолиятининг мақсадини белгилайди. Таҳлил, белгилаб олинган масалалар манфаатдор бўлган муассасаларнинг эътиборига ҳавола қилинади.\nТил нафақат алоқа воситаси, балки...\nХулоса қилиб айтганда, сиёсий тил кишилар ўртасида фақат алоқа воситасигина бўлиб қолмай, сиёсий вазифани бажаради. Яъни, ижтимоий-сиёсий ҳаётда юз бераётган ҳар қандай ҳодиса, қайси даврда бўлишидан қатъи назар, сиёсий ғоялар келажак авлодларга тил орқали етказилади. Сиёсий тил давр руҳини акс эттиришда, сиёсатчилар тилини индивидуаллаштиришда, уларнинг руҳий кечинмаларини беришда, маънавий даражасини кўрсатишда муҳим аҳамият касб этади.\nИхтисослаштирилган филиали Умумтаълим фанлар кафедраси катта ўқитувчиси


«Реал» «Ливерпуль» ҳужумчисини сотиб олмоқчи\n«Ливерпуль» ҳужумчиси Садио Мане «Реал» қизиқиш доираларига тушган. Бу ҳақда Daily Express хабар бермоқда.\nМанбада ёзилишича, 27 ёшли футболчи Мадрид клубининг асосий трансфер мақсадларидан бири. «Қироллик клуби» АПЛда ёрқин мавсум ўтказаётган сенегаллик форвард билан ҳужум чизиғини кучайтиришни мақсад қилган. Шунингдек, Дортмунднинг «Боруссия» клуби ҳужумчиси Эрлинг Ҳоландни ҳам сотиб олиш режалаштирилган.\nАгар Маненинг трансфери амалга ошмаса, «Реал» «Арсенал» форварди Пьер-Эмерик Обамеянгни ўз таркибига қўшиб олиши айтилмоқда.\nМане бу мавсумда Англия чемпионатида 26та ўйин ўтказиб, 14та гол урди ва 9та голга ассистентлик қилди.


АҚШ элчиси Қашқадарёда\nФирдавс 18 апрель куни АҚШнинг Ўзбекистондаги фавқулодда ва мухтор элчиси Жон Пурнелл Қашқадарёда бўлиб, вилоятдаги бир неча халқаро ташкилотлар фаолияти билан танишди.\nМаълумотларга кўра, элчи икки кун давомида вилоятдаги Америка грантлари асосида иш олиб бораётган бир неча ташкилотларнинг фаолиятини ўрганган. Шунингдек, вилоятда жорий йил 12 январдан буён фаолият кўрсатаётган “Америка бурчаги” ахборот ресурс марказининг расмий очилиш маросимида қатнашган.\n“Америка бурчаги” маркази маъмури Қодир Рўзиевнинг сўзларига қараганда, марказ Америка ҳаёти билан қизиқувчиларга етарлича маълумот етказиб беради. Марказга АҚШ элчихонаси томонидан 38 минг долларлик адабиётлар, техник воситалар олиб берилган.\nМаълум бўлишича, элчи Қашқадарёда 2002 йилдан иш бошлаган “Соғлом оила” лойиҳаси фаолияти билан танишган ва Касби тумани туғруқхонасида лойиҳа асосида амалга оширилаётган ишларни кўздан кечирган.\nЖ.Пурнелл СHF халқаро ташкилоти лойиҳаси бўйича Яккабоғ туманида Чимқўрғон қишлоғида қурилган ишлаб чиқариш маркази ва спорт мажмуининг очилиш маросимида ҳам қатнашган.\nШунингдек, Китоб ва Ғузор туманларида бўлиб, бир неча мактабни бориб кўрган.\nҚашқадарё ҳокимлиги вакилининг билдиришича, Ж.Пурнелл вилоят ҳокими билан ҳам учрашган. Элчи ҳокимликнинг ташриф билан боғлиқ дастурларини рад этган, маҳаллий журналистлар ва ҳокимият вакиллари ҳамроҳлигидан воз кечган.


Иттифоққа қўшилишимизни кимлар истамоқда, кимлар эса қарши? - Zamin.uz\n07:43 / 20.05.2020\nИттифоққа қўшилишимизни кимлар истамоқда, кимлар эса қарши?\nЎзбекистон Республикаси Президенти Администрацияси ҳузуридаги Иқтисодий тадқиқотлар ва ислоҳотлар маркази томонидан «Ўзбекистоннинг Евроосиё иқтисодий иттифоқига ва Жаҳон савдо ташкилотига эҳтимолий аъзо бўлишини баҳолаш» мавзусида сўровнома ўтказди. Бу ҳақда марказнинг матбуот хизмати маълум қилди.\nСўров аноним шаклида ўтказилиб, унда тадқиқотчилар, олимлар, давлат хизматчилари, хусусий сектор вакиллари, ўқитувчи ва талабалар иштирок этгани айтилади. Таъкидланишича, сўровномада барча ҳудудлардан 1 300 нафардан ортиқ киши иштирок этган. Сўровнома иштирокчиларининг кўпчилиги талабалар – 479 нафар (37 фоиз) ташкил этди, иккинчи ўринда хусусий сектор вакиллари: 356 нафар (27 фоиз). Давлат хизматчилари – 252 нафарни (19 фоиз), ўқитувчилар – 155 нафарни (12 фоиз), олимлар/тадқиқотчилар 53 нафарни ташкил этган бўлса, бошқа касблар эгаларидан 13 нафари сўровномада иштирок этган.\nСўров натижаларига кўра, респондентларнинг 74 фоизи Ўзбекистоннинг ЕОИИга қўшилишини қўллаб-қувватлайди. Респондентларнинг 16 фоизи қарши, 4 фоизи бетараф бўлса, 6 фоизи жавоб беришга қийналишган.\nҲудудлар кесимига қаралса, Жиззах, Сурхондарё ва Хоразм вилоятлари респондентларининг энг кўп (90 фоиздан ортиқ) ЕОИИга қўшилишни қўллаб-қувватлаши аниқланди.\nИнтеграцион бирлашмага қўшилишга қарши бўлганларнинг улуши Андижон вилоятида устун (32 фоиз), иккинчи ўринни Тошкент шаҳри (26 фоиз), ундан кейин Фарғона вилояти (21 фоиз) эгаллайди.\nИттифоққа қўшилиш тарафдорлари аёллар эркакларга нисбатан кўпроқ (82 фоиз ва 73 фоиз). Шу билан бирга, 20дан паст ва 40 ёшдан каттароқлар орасида қўшилиш тарафдорлари кўп бўлган (80 фоиз).\nЎзбекистоннинг ЕОИИга қўшилишини қўллаб-қувватламайдиганларнинг улуши 30-39 ёшдаги (23 фоиз) фуқаролар орасида юқоридир. Шунингдек, таҳлилларга кўра, қўшилишни қўллаб-қувватловчи фуқаролар сони ўқитувчилар, талабалар ва хусусий сектор вакиллари орасида (76 фоиз) тадқиқотчилар ва давлат сектори ходимларига нисбатан (66 фоиз) юқори.\nРеспондентларнинг 45 фоизи қўшилиш учун асосий хавф учинчи мамлакатлардан (ЕОИИдан ташқари) келадиган импорт маҳуслотлари Иттифоқ мамлакатлари маҳсулотлари билан алмаштирилиши деб кўрсатилган. Респондентларнинг 42 фоизини ташқи рақобат ошган сари ички ишлаб чиқариш ва иш ўринлари камайиб кетиши ташвишга солган. Аҳоли томонидан энг кам ташвиш уйғотадиган (13 фоизи) масала давлат бюджети даромадларини камайиши эҳтимоли эканидир.\nЕОИИга аъзо бўлишнинг энг асосий афзалликлари сифатида товарлар ва хизматлар нархларининг пасайиши, шунингдек, рақобат кучайиши натижасида маҳсулот сифатининг ошиши каби омиллар кўрсатилган: (51 фоиз). Респондентлар томонидан ижобий баҳоланган кейинги долзарб масала (24 фоиз) маҳаллий маҳсулотлар учун экспорт бозорларини кенгайиши натижасида янги иш ўринлари яратилиши бўлди.\nСўровнома иштирокчиларининг 15 фоизи меҳнат муҳожирларининг шароитлари яхшиланишини инобатга олишган. Шу билан бирга, респондентларнинг 10 фоизи умумий меҳнат бозорининг шаклланиши натижасида ишчи кучининг давлатлараро ҳаракати янада эркинроқ бўлади деб баҳолашган.\nЭслатиб ўтамиз, парламентимизнинг ҳар икки палатаси Ўзбекистон ЕОИИда кузатувчи сифатида иштирок этишини маъқуллади.\nЭнди Жаҳон савдо ташкилотига (ЖСТ) эҳтимолий аъзолик масаласига доир сўровнома натижалари ҳақида.\nУмуман олганда, сўровнома иштирокчиларининг аксарияти (78 фоизи) Ўзбекистоннинг ЖСТга қўшилишини қўллаб-қувватлашмоқда. Шу билан бирга, 8 фоизи қарши эканликларини билдиришган. Респондентларнинг 7 фоизи эса жавоб беришда иккиланишшган.\nҲудудлар кесимида Навоий, Сурхондарё вилоятларида, шунингдек Қорақалпоғистон Республикасида (84-91фоиз) ЖСТга аъзо бўлиш энг кўп қўллаб-қувватланади. Қаршилар Тошкент шаҳри (13 фоиз), Тошкент (18 фоиз) ва Андижон вилоятларида (12 фоиз) кўпроқ.\nСўров шуни кўрсатдики, ЖСТга аъзо бўлишни қўллаб-қувватловчи фуқароларнинг улуши ҳам аёллар, ҳам эркаклар ўртасида бир хил (78 фоиз). Шу билан бирга, қўшилишни қўллаб-қувватламайдиганлар орасида эркаклар сони кўпроқ (9 фоиз ва 5 фоиз).\nЁш тоифасига кўра, ЖСТга қўшилишни 20 ёшгача бўлганларнинг аксарияти (86 фоиз) қўллаб-қувватлашган бўлса, 40 ёшлилар орасида кўрсатгич нисбатан кам бўлди (68 фоиз).\nЖСТга қўшилишга энг кўп овоз берган ўқитувчи ва талабалар (84 фоиз) бўлса, хусусий сектор вакиллари орасида эса бу фикрни қўллаб-қувватлаганлар нисбатан камроқ бўлган (70 фоиз).\nЖаҳон савдо ташкилотига аъзоликнинг фуқаролар орасида энг катта хавотирли томони – иқтисодиётнинг асосий тармоқлари устидан ташқи назорат бўлиб, унинг натижасида мазкур соҳалар хорижлик тадбиркорларга ўтиши мумкин. Респондентларнинг 44 фоизи ушбу масалада ўз хавотирларини билдиришган.\nРеспондентларнинг 42 фоизи товарлар ва хизматлар импортини ошиб кетиши натижасида маҳаллий корхоналар фаолиятига салбий таъсири бўлиши мумкинлигини эътироф этишган. Респондентларнинг 14 фоизини эса давлат даромадларини камайиши эҳтимоли безовта қилмоқда.\nРеспондентларнинг 34 фоизи – ЖСТга қўшилишнинг асосий афзаллиги рақобат муҳитининг яхшиланиши, товарлар ва хизматлар нархлари пасайиши ҳамда сифатга ижобий таъсир қилади, деб ҳисоблашади.\nРеспондентларнинг 16 фоизи миллий ишлаб чиқариш ва иш ўринлари хорижий инвестициялар оқими натижасида кўпаяди, деган фикрда. Яна шунча иштирокчи эса экспорт бозорларини кенгайтириш миллий ишлаб чиқаришни кўпайтириш ва янги иш ўринлари яратиш имконини беради, деган қарашга эга.\nСўровда иштирок этганларнинг 11 фоизи ЖСТга қўшилиш Ўзбекистоннинг халқаро имиджини яхшилашини билдиришган. “Замин” янгиликларини “Telegram”да кузатиб боринг


«Mediorad plus Kft» ширкати вакиллари Андижон вилоят ҳокими Ш.Абдураҳмонов билан. Фотосурат Андижон вилоят ҳокимлиги матбуот хизматидан олинди.\nАндижонда Венгриянинг «Mediorad plus Kft» ширкати кардиожарроҳлик клиникасини қурадиган бўлди. Бу ҳақда Андижон вилояти ҳокимлиги маълум қилди.\nХабарда айтилишича, кардиожарроҳлик клиникасини барпо этиш учун асли россиялик ишбилармонларга тегишли бўлган Венгрия ширкати 12 миллион евро сармоя киритмоқчи.\nШиркат вакили Владимир Серов каридожарроҳлик клиникаси вилоят реабилитация шифохонаси ҳудудида қурилишини билдирди. Вакил клиника энг илғор технологиялар асосида жиҳозланишини таъкидлади.


Қуролли Кучлар авиацияси учувчилар таркибини тиббий кўрикдан ўтказиш тартиби эълон қилинди\nЎзбекистон Республикаси Қуролли Кучлари авиациясининг учувчилар таркибини тиббий кўрикдан ўтказиш тартиби эълон қилинди. Тегишли ҳужжат жамоатчилик муҳокамаси учун жойлаштирилган.\nТиббий кўрик қуйидагиларни аниқлаш мақсадида ўтказилади:\nучувчилар таркибини соғлиғининг ҳолатига кўра учувчилик ишига, Ўзбекистон Республикаси фуқароларининг (кейинги ўринларда номзодлар деб юритилади) бошқарув органлари, Қуролли Кучлар авиацияси ҳарбий қисм (муассаса)ларида учувчилик ҳарбий-ҳисоб ихтисослиги бўйича хизматга (ишга, ўқишга) яроқлилигини аниқлаш;\nулар соғлиғининг ҳолатига кўра Қуролли Кучлар авиацияси турлари ва учувчилик ҳарбий-ҳисоб ихтисослиги бўйича фуқароларни тўғри тақсимлашга кўрсатмалар бериш;\nучувчилар таркиби томонидан улар ҳарбий хизматни (ҳарбий йиғинларни) ўташ даврида орттирилган касаллик, шикастланиш, ярадорлик, жароҳатларнинг сабабий боғлиқлигини аниқлаш (кейинги ўринларда касаллик, шикастланиш, ярадорлик, жароҳатларнинг сабабий боғлиқлиги деб юритилади);\nучувчилар таркибига тиббий-ижтимоий ёрдам кўрсатилишини ва уларга реабилитациянинг амалга оширилишининг муддати, ҳажми ва турларини белгилаш.\nУчувчилар таркибини тиббий кўрикдан ўтказиш Ўзбекистон Республикаси Мудофаа вазирлигида, шунингдек ташкилий-штат тузилмаларида учувчилар таркиби бўлган бошқа вазирликлар, давлат қўмиталари ва идораларда ўтказилади.\nМудофаа вазирлиги муассасаларида учувчилар таркибини тиббий кўрикдан ўтказиш учун тиббий-учувчилик комиссиялари (ТУК) ташкил этилади. Зарурат туғилганда вазирлик ва идоралар учувчилар таркибини тиббий кўрикдан ўтказиш учун Мудофаа вазирлиги Ҳарбий тиббий муассасаларида тузилган ТУКларга юборади.\nТУК таркибига раис, раис ўринбосари ва комиссия аъзолари: терапевт, невропатолог, жарроҳ, отоларинголог, офтальмолог киради. Тиббий кўрикни ўтказиш учун бошқа мутахассислар ҳам жалб қилиниши мумкин.\nТУКга қуйидаги вазифалар юклатилади:\nҳарбий қисмларда (муассасаларда) учувчилар таркибини даволаш–соғломлаштириш ишларини ва уларни мунтазам равишда тиббий кўрикдан ўтказилишини назорат қилиш;\nучувчилар таркибининг соғлиғи ва психологик ҳолатига учувчилик ишининг таъсирини аниқлаш;\nучувчилар таркибининг юқори профессионал иш қобилиятини сақлаш ва соғлиғини мустаҳкамлаш бўйича таклифларни ишлаб чиқиш учун тиббий текширув натижаларини йиғиш, умумлаштириш ва таҳлил қилиш;\nучувчилар таркиби соғлиғи ҳолатига касбий омилларнинг салбий таъсирини камайтиришга қаратилган таклифларни ишлаб чиқиш;\nҳарбий хизматчилар, ҳарбий йиғинларни ўтаётган фуқаролар, ҳарбий хизматни (ҳарбий йиғинлар) ўтаб бўлган фуқароларда касаллик, шикастланиш, ярадорлик, жароҳатлар ҳамда уларни ўлимга олиб келган касаллик, шикастланиш, ярадорлик, жароҳатларнинг сабабий боғлиқлигини аниқлаш;\nучувчилик ишидан кетаётган вақтида фуқароларнинг соғлиғи ҳолати бўйича учувчилик ишига яроқлилигини аниқлаш;\nилмий-тадқиқот ишларни олиб бориш;\nТУК ишида иштирок этаётган шифокор-мутахассис ва ўрта тиббиёт ходимларни тайёрлаш.\nТУК ишини назорат қилиш, уларга услубий ва амалий ёрдам кўрсатиш Мудофаа вазирлигининг Марказий ҳарбий-тиббий комиссия (МҲТК) зиммасига юкланади.\nТУК томонидан Ўзбекистон Республикаси Вазирлар Маҳкамасининг 2018 йил 15 февралдаги 111-сон қарори билан тасдиқланган Ўзбекистон Республикаси давлат авиациясининг авиация таркибига тааллуқли лавозимлар рўйхатига кирувчи учувчилар таркиби лавозимини эгаллаб турган, шунингдек юқорида кўрсатилган лавозимларда хизматни ўташ учун сараланган шахслар, УТТ ҲТМ га ўқишга кираётган номзодлар, УТТ ҲТМ курсантлари тиббий кўрикдан ўтказилиши лозим.\nТУКларнинг тузилиш тартиби, уларнинг ҳуқуқлари ва мажбуриятлари Ўзбекистон Республикаси Қуролли Кучларида тинчлик ва уруш даврида тиббий кўрикдан ўтказишни ташкил этиш ва амалга ошириш тартиби тўғрисидаги низомга мувофиқ белгиланади.\nУчувчилар таркибининг тиббий текшируви ва тиббий кўрикдан ўтказиш мазкур Низом, учувчилар таркибининг ҳарбий-тиббий экспертизаси мақсадида амалдаги текширув услублари ва МҲТК кўрсатмаларига мувофиқ амалга оширилади.\nТиббий текширув - бу тиббий кўрикдан ўтказишдан олдин амалга ошириладиган фуқаронинг шикоятларини йиғиш ва таҳлил қилиш, унинг анамнез маълумотлари ва кўриги, лаборатор, инструментал, морфологик ва бошқа таҳлиллар ўтказиш ёрдамида диагностик тадбирлар комплексидир.\nТиббий кўрикдан ўтказишдан олдин учувчилар таркибининг соғлиғи ҳолати, организмнинг парвозга физиологик мослашувчанлиги, парашют билан сакрашини аниқлаш мақсадида мажбурий лаборатор – инструментал текширувлар рўйхатига киритилган диагностик текширувлар амалга оширилади.\nЗарурат туғилганда тиббий кўрсатмаларга асосан бошқа диагностик текширувлар ўтказилиши ҳам мумкин.\nТиббий кўрикдан ўтказиш деганда учувчилик ишига, учувчиларнинг ҳарбий-ҳисоб ихтисослиги бўйича хизматга (ишга, ўқишга) яроқлилигини аниқлаш мақсадида Қуролли Кучлар авиациясининг турлари бўйича учувчилар таркибини тўғри тақсимлаш учун уни ўтказиш вақтида учувчилар таркибининг соғлиғи ҳолати ва жисмоний ривожланганлигини ўрганиш ва баҳолаш тушунилади, шунингдек мазкур Низомда кўзда тутилган бошқа масалаларни ёзма равишда хулоса чиқариш билан ҳал қилиш тушунилади.\nФуқароларни тиббий кўрикдан ўтказиш касаллик, шикастланиш, ярадорлик, жароҳатларнинг якунида, айрим ҳолатларда эса аниқланган тиббий-эксперт якунида амалга оширилади.\nТУК ўз хулосаларини маслаҳатлашган ҳолда, йиғилишда қатнашаётган комиссия аъзоларининг кўпчилик овози билан қабул қилади. ТУК хулосалари барча мансабдор шахслар томонидан бажарилиши лозим.\nТиббий кўрикдан ўтказиш кундузги ёруғликда, бундай ишлар учун махсус мўлжалланган жиҳозланган хоналарда амалга оширилади. Ёруғлик етарли даражада бўлмаса, тиббий кўрикдан ўтказиш учун етарли даражада бўлган сунъий ёруғликда амалга оширилади.\nШифокор-мутахассисларнинг хоналари тиббий учувчилик комиссияси шифокор мутахассислар хоналарининг жиҳозланиши лозим бўлган дори воситалари ва тиббий анжомларининг рўйхатига асосан тиббий кўрикни ўтказиш учун зарурий дори воситалари ва тиббиёт анжомлари билан таъминланади.\nТУК томонидан иш куни мобайнида 25 кишидан ортиқ бўлмаган учувчилар таркибини, УТТ ҲТМга ўқишга кираётган 30 кишидан ортиқ бўлган номзодлар тиббий кўрикдан ўтказилади.\nФуқаро ёки унинг қонуний вакили ТУКнинг хулосасидан норози бўлган тақдирда МҲТКга ёки судга мурожаат қилиши мумкин.\nТУК томонидан чиқарилган хулоса, агар хулосада бошқа муддат белгиланмаган бўлса, тиббий кўрикдан ўтказиш санадан бошлаб бир йил мобайнида ҳақиқий ҳисобланади. ТУК томонидан такрорий ёки навбатдаги хулоса қабул қилинганда, аввалги хулоса бекор қилинади (учувчилик ишига вақтинчалик яроқсизлиги ва касаллик, шикастланиш, ярадорлик, жароҳатларнинг сабабий боғлиқлиги тўғрисидаги ТУКнинг хулосаси бундан мустасно). Агар ТУКнинг хулосаси белгиланган муддатда ижро этилмаган бўлса, тиббий кўрикдан ўтказилган шахснинг аризаси ёки ҳарбий-тиббий муассасалар шифокор-мутахассисларининг хулосасида кўрсатилган муддатдан қатъий назар, ушбу шахснинг соғлиғи ҳолатида яққол ўзгаришлар қайд этилса, тиббий кўрикдан қайтадан ўтказилади.\nТУК хулосасининг амал қилиш муддати тугаган учувчилар таркиби парвозларни амалга оширишга рухсат берилмайди. Алоҳида вазиятларда, махсус вазифаларни бажаришда, бирор-бир сабабларга кўра айрим шахсларнинг тиббий кўригини белгиланган муддатда ўтказишни иложи бўлмаса, Мудофаа вазирлиги Ҳаво ҳужумидан мудофаа қўшинлари ва Ҳарбий ҳаво кучлари (ҲҲМҚ ва ҲҲК) тиббий таъминот хизмати бошлиғи ҳамда МҲТК раиси билан келишилган ҳолда ҳарбий қисм (муассаса) тиббиёт хизмати бошлиғи чуқурлаштирилган тиббий текширувдан ўтказгандан кейин ТУКнинг охирги хулосасига мувофиқ учувчилик ишини давом эттириш учун бир ой муддатга рухсат бериши мумкин.\nФуқаронинг учувчилик ишига, учувчилар ҳарбий-ҳисоб ихтисослиги бўйича хизматга (ишга, таълимга) яроқлилиги ТУК томонидан фуқароларнинг соғлиғи ҳолати талабларига мувофиқ белгиланади.\nУчувчилар таркибининг соғлиғи ҳолатига қўйилган талаблар – учувчилар таркибининг соғлиғи ҳолати ва жисмоний ривожланганлигини тавсифловчи тиббий кўрсаткичлар, уларга асосан учувчилик иши, учувчилик таълими, тегишли учувчилар ҳарбий-ҳисоб мутахассислиги бўйича хизматга (ишга) яроқлилик тоифаси белгиланади.\nФуқароларнинг соғлиғи ҳолатига қўйилган талаблар, касалликлар ва жисмоний нуқсонлар жадвали ҳамда алоҳида моддага бериладиган шарҳларда, шунингдек меъёрда ва овқатланиш бузилишида бўй ва тана вазни нисбатининг жадвалида белгиланган.\nТиббий кўрикдан ўтаётган шахслар касалликлар жадвалининг қуйидаги устунлар бўйича тақсимланади:\nI устун – УТТ ҲТМга ўқишга кираётган номзодлар ва УТТ ҲТМ курсантлари (IV-V босқич курсантлари бундан истисно);\nII устун – қирувчи-самолётлар, бомбардимончи самолётлар, ҳужумчи самолётларда учувчи учувчилар ва штурманлар;\nIII устун – поршенли ва транспорт самолётларида учувчи учувчилар ва штурманлар;\nIV устун – барча турдаги вертолётларда учувчи учувчилар, учувчи-операторлар, штурманлар;\nV устун – учувчи экипажларининг бошқа аъзолари, парашютчилар, учувчисиз учиш аппарати бўлинмаларининг учувчи-оператор, штурман-операторлари (УУА операторлари);\nVI устун – парвоз бошқарувчилари.\nУТТ ҲТМнинг IV-V босқич курсантлари учиш аппаратларини турига қараб парвозларни бажаришда, Касалликлар жадвалининг тегишли устунлари бўйича тиббий кўрикдан ўтказилади.\nТУК хулосасида ташхис, касаллик, шикастланиш, ярадорлик, жароҳатларнинг сабабий боғлиқлиги кўрсатилиши зарур. Ундан кейин учувчилик ишига (учувчилик таълими, парашют билан сакраш, УУА операторлик иши, парвозлар бошқарувига) яроқлилик тоифасини белгилайдиган моддалар (моддаларнинг бандлари) ва Касалликлар жадвали устунлари ёзиладилар. Бундан ташқари учувчилик ишига ёки ҳарбий мутахассислик бўйича ишга яроқсиз деб хулоса чиқарилганида, ТУК томонидан ҳарбий хизматга яроқлилик тоифаси, шунингдек, касаллик, шикастланиш, ярадорлик, жароҳатларнинг сабабий боғлиқлиги тўғрисидаги хулоса, Ўзбекистон Республикаси Президентининг 2018 йил 25 декабрдаги ПҚ–4076-сон қарори билан тасдиқланган Ўзбекистон Республикаси Қуролли Кучларида тинчлик ва уруш даврида тиббий кўрикдан ўтказиш тўғрисидаги низом талабларига мувофиқ чиқарилади.\nТУК учувчилик ишига яроқли ёки чекланган равишда яроқли тўғрисидаги хулосани чиқарганда МҲТК раисининг рухсати билан муддатдан олдин (олти ёки ўн икки ойдан сўнг) қайта тиббий кўрикдан ўтказишни белгилаши, ҳамда кейинги тиббий кўрикдан ўтказиш стационар шароитда амалга оширилиши зарурлигини кўрсатиб ўтиши керак.\nКасалликлар жадвали айрим моддалар (моддалар бандлари) бўйича якка тартибдаги баҳолашни кўзда тутган ҳолатларда, тиббий кўрикдан ўтаётган шахс учувчилик ишига яроқли, чекланган равишда яроқли ёки яроқсиз деб топилиши мумкин. Бунда қуйидагиларни инобатга олиш зарур:\nкасалликнинг ривожланиш даражаси;\nпатологик жараённинг қайталаниши;\nмавжуд бўлган бузилишларнинг компенсация даражаси;\nсоғлиғи ҳолатида ўзгаришлар мавжуд бўлганда учувчилик ишидаги тажрибаси;\nучувчилик ишини давом эттиришда касалликнинг ривожланиш эҳтимоли;\nучувчилик ишини бажариш сифатига касалликнинг таъсири;\nучувчилик мутахассислиги, хизмат стажи, тиббий кўрикдан ўтаётган шахснинг малакаси ва аниқ мақсадга йўналтирилгани;\nбажарилаётган учувчилик ишининг характери;\nучувчилик ишида келгусида фойдаланиш мақсадга мувофиқлигини.\nУчувчилик ишига (учувчилик таълимига) яроқлилиги тўғрисидаги хулоса парашют билан сакрашга ва ердаги катапульта воситасидан ирғишга яроқли эканлигини кўзда тутади. Агар тиббий кўрикдан ўтаётган шахс соғлиғи ҳолати сабабли парашют билан сакраш ва ердаги катапульта воситасида ирғишни бажара олмаса, ТУК хулосасида у парашют билан сакраш ва ердаги катапульта воситасида ирғишга вақтинчалик яроқсиз деб кўрсатиб ўтади.\nУчувчилик ишига яроқли ёки чекланган равишда яроқли деб топилган учувчилар ва штурманлар парвозларни бошқаришга рухсат этилади.\nУчувчилик ишига чекланган равишда яроқли деб топилган шахслар, авиация турларига уларнинг тааллуқлилигига мувофиқ Касалликлар жадвалининг чекланишлар билан рухсат этилган устунлари бўйича ҳамда учувчилик ишига соғлиғи ҳолатининг паст талабларига эга бўлган устунлар бўйича яроқли деб топилганлар ҳисобланади.\nУчувчилик ишига (учувчилик таълимига) вақтинча яроқсизлик деганда учувчилар таркиби ва УТТ ҲТМ курсантлари ҳарбий хизматнинг бошқа мажбуриятларини бажариш билан парвоздан вақтинчалик озод қилиниши учувчилар таркиби учун 45 кунгача, курсантлар учун 30 кунгача тушунилади. Учувчилар таркиби ва учувчилар экипажининг бошқа аъзолари, УТТ ҲТМ курсантлари ҳарбий хизматга вақтинчалик яроқсизлиги Ўзбекистон Республикаси Президентининг қарори билан тасдиқланган “Ўзбекистон Республикаси фуқароларининг ҳарбий хизматни ўташ тартиби ҳақида”ги низомга мувофиқ қўшимча таътил берилишини назарда тутади. Ҳар йили кўрсатилган шахсларга ҳарбий санаторийларда тиббий реабилитация учун профилактик дам олиш мақсадида қўшимча 15 суткалик таътил берилади. Кўрсатилган муддат тугагач ТУКда тиббий кўрикдан қайта ўтказилади ва учувчилик ишига (учувчилик таълимига) яроқлилик ёки яроқсизлик ҳақидаги масала ҳал этилади.\nЗарурат туғилганда касаллик сабабли таътил ёки парвоздан озод этилиши ТУКнинг хулосаси билан узайтирилиши мумкин, бироқ ҳар сафар 30 суткадан ошмаслиги зарур. Даволаш муассасалари, санаторийлар ва касаллиги туфайли таътилда узлуксиз бўлишнинг умумий муддати унинг учувчилик ишига, шунингдек ҳарбий хизматга яроқли ёки яроқсизлик тоифаси тўғрисидаги якуний хулосаси чиқарилгунга қадар 4 ойдан ошмаслиги керак. Зарурат туғилганда даволаниш ёки касаллиги туфайли таътил муддати 4 ойдан ортиқ давом этиш масаласи қонун ҳужжатларига мувофиқ тақдим қилинади.\nКасаллиги туфайли таътил навбатдаги таътил билан алмаштирилиши тақиқланади. Ҳарбий қисм (муассаса), УТТ ҲТМ, ҳарбий тиббий муассасаларнинг шифокорлари учувчилар таркиби ва УТТ ҲТМ курсантларини 6 кунгача парвозлардан ёки хизмат вазифасидан тўлиқ озод қилинишлари тўғрисида хулоса чиқаришлари мумкин.\nОзод қилиш муддатини янада узоқ вақтга тақдим қилиш зарурияти туғилганда, ушбу масала ТУК томонидан ҳал этилади.\nТошкентда қарийб 2 минг қария тиббий кўрикдан ўтказилиб, уларга 1,22 млрд сўмлик дорилар берилди\nПарвоз вақтида ҳушини йўқотган учувчини 19 ёшли қиз қутқариб қолди


InfinBank — SMS-даракчи\nОвоз беришни ёқиш Кўзи заифлар учун\tМобил версия\tВиртуал қабулхонаси\tФорум\tИнтернет-Банкинг\nОрзуингизга янада яқинроқ бўлинг! АТБ "InfinBANK" автокредитлари. Батафсил...\nАТБ "InfinBANK"да Workshop ўтказилади\nМамнуният билан шуни маълум қиламизки, 2018 йилнинг 18 октябр куни соат 9:00 дан 14:00 гача АТБ &quo...\n«SMS — Хабарнома» тизими — Банкнинг банк мижозларини ҳисоб рақамлар ҳолатининг ўзгарганлиги ҳақидаги ахборотни берган ҳолда SMS каналлари бўйлаб хабардор қилувчи янги автоматик ахборот тизими.\n«SMS — Хабарнома» банк мижозларига банкка ташриф буюрмаган ҳолда фақат мобиль телефони ёрдамида реал вақт режимида ўз ҳисоб рақамининг ҳолати ҳақидаги долзарб ахборотни олиш имконини беради.\n«SMS — Хабарнома» тизимидан фойдаланишда банк:\nмижоз томонидан пластик карталардан фойдаланилаётганда хавфсизлик даражасин ошириши мумкин. Масалан, икки марта ёки рухсатсиз ҳисобдан чиқарилганда, мижоз дарҳол бу ҳақида хабардор қилинади (агар сумма бир хил бўлса, хабар юборилмайди);\nмижозларни хабардор қилиш жараёнининг тўлиқ автоматлаштирилганлиги туфайли инсон ҳатоси омилини истисно этиши;\nмижоз томонидан кўрсатилган электрон манзилга ҳисоб рақамларнинг ҳолати ва амалга оширилган операциялар ҳақидаги ахборотни ўзида мужассам этган хабарни такрорлаши мумкин.\nТизимнинг функционал имкониятлари:\nТизимнинг асосий мақсади — турли воқеалар содир бўлганида банкнинг мижозларига автоматик тарзда хабарларни юбориш имконини берувчи «Мижоз учун хабарлар» сервисини амалга оширишдан иборат.\nСтандарт етказиб беришда мижозларга қуйидаги хабарлар юборилади:\nҳисоб рақамдаги қолдиқнинг ўзгарганлиги тўғрисидаги хабар ва янги қолдиқ. Мижозга ҳисоб рақам (ҳисоб рақамлар) ва ҳисоб рақамдаги ёки бир неча ҳисоб рақамлардаги қолдиқ хабар қилинади;\nянги ҳужжатларнинг келиб тушганлиги ҳақидаги хабар;\nтизимнинг ўзига хос хусусияти шундан иборатки, уларда ахборот олиш учун мижознинг ўзи банкка қўнғироқ қилиши лозим бўлган бошқа ахборот тизимларидан фарқли равишда мижозни хабардор қилиш ташаббуси банкдан чиқади.\nузлуксиз туну-кун ишлаш имконияти. Модуль тўлиқ автоматлаштирилган ва «24×7» режимида ишлаши мумкин;\nтизимнинг юқори унумдорлиги. Бир хабар қилиш модули хабар қилиш каналларининг исталган сонини қўллаб-қувватлайди. Унумдорликни ошириш учун улар ўртасида алоқа каналлари ва турларини, шунингдек, мижозларга хабар қилиш объектларини тақсимлаш эҳтимоли билан бир неча хабар қилиш модулларининг бир вақтнинг ўзида ишлаши назарда тутилган;\nахборотнинг бут сақланиши. Хабар қилиш модули тизимдаги ҳар қандай узилишларда ахборотнинг тўлиқ бут сақланишини, шунингдек, хабар қилишни у узилиш туфайли тўхтаб қолган нуқтадан давом эттиришни таъминлайди.\nТурган жойи ва сутканинг вақтидан қатъи назар, мижозларга SMS-хабарлар кўринишида улар ҳисоб рақамларининг ҳолати ҳақидаги долзарб ахборотни тақдим этади.\nМБ курси 8271.27\t 9374.66\t 10731.15\t 72.67\t 121.79\t 1189.20\nОлиш 8260,00 8360,00 10215,00 62,00 - -\nСотиш 8300,00 9445,00 10765.00 73,00 - -\nЎзРВБ курси 8271.00 - - - - -\nСўнгги янгиланиш 14.11.2018 13:53:25


Шавкат Мирзиёев Шаҳидлар хотираси хиёбонига ташриф буюрди\n11:13 / 31.08.2020\nЎзбекистон президенти Шавкат Мирзиёев 31 август куни Шаҳидлар хотираси хиёбонига ташриф буюрди.\nДавлат раҳбари матбуот хизмати хабарига кўра, мажмуадаги рамзий қабр ёнида қатағон қурбонлари руҳларига бағишлаб Қуръон тиловат қилинди. Шу ерда нуронийлар, уламо ва зиёлилар билан мулоқот бўлди.\n- Ўз яқинларидан жудо бўлган барча оилаларга чуқур ҳамдардлик билдириб, сабр-тоқат тилайман. Даволанаётган беморларимизнинг дардига шифо беришини Худодан сўраймиз. Олти ойдан бери шу бало билан курашяпмиз. Бу касаллик юртимиздан тезроқ кетишини сўраб дуо қиламиз, - деди давлат раҳбари.


Kutubxona - Shukur Xolmirzayev. Joʻraboshi (hikoya) / Kiril\nSiz shu sahifadasiz: Shukur Xolmirzayev. Joʻraboshi (hikoya) / Kiril\nМуаллифШукур Xолмирзаев Асар номиЖўрабоши (ҳикоя)\nТилЎзб Ҳажм25KBБезатишUzgen (admin@kutubxona.com) Қўшилган2010/07/14 Манбаhttp://www.ziyouz.com/index...\n— Хўп, — деб тўнғиллаб қўйди Ҳабибулла ва катак олдига бориб, ичкарида дон териб еб, айланиб юрган оқ товуқларга, катак шифтидаги ёғочда турган қизил хўрозга қаради. — Беш, олти, етти, — деди ўзига-ўзи. — Иккитасини кеча сўйдик... Ашим, Шариф акам келса, ҳар куни биттадан сўйиб ейди. Ҳабиб сўймасинлар, деб менга тайинлаб кетди, де, хўпми, кўнмаса отамга айт. Отам бунга йўл қўймайди, мен унга тайинладим. Дондан қарашиб турасан-да. Эшакларинг бор, болаларни олиб, бир далага чиқсанг, любой хирмондан бир қоп чор опкеласан, хўпми?\n— Тўқ, — деди Ашим. — Яқингинада қовун еган эдим... Ҳабиб, мен уйга борай. Чақирасан-да.\n— Қани, ол... Ҳм, ошналаринг билан хўшлашдингми?\n— Қўйинг, қўйинг! — деб бақириб юборди Ҳабибулла ва ўрнидан туриб кетди, супа четида турган пақирни кўтариб, сув ичди, йўталди: — Қолдирайлик эмиш-а! — деди. — Эшитган одам нима дейди? Нима, мен гўдакмидим? Бораман, ҳамма қатори хизматимни ўтаб келаман... Нима, қолиб, ҳаммага кулги бўлиб юраманми?\n— Ҳа, нима қиламан бу ерда ўтириб? — деди Ҳабибулла. — Ана, ўт ўрдим... Сувга рухсат олган бўлсангиз, болалар билан боғлаб келардик.\nУ майдон ўртасидаги пўсти арчилмаган икки ёғочга ўрнатилган тўр тўсиққа қараб ўйлади: «Буни биттаси гум қилади. Қўзининг қўли эгри, шу олади. Ўрнимга Ашимни бошлиқ қилсам қандай бўларкин...»\n— Бугун деворнинг кемтигини уриб қўйишди, Ҳабиб ака... Қўзи ака, яна бузамиз-а?\n— Эшитяпсанми? — деди Ҳабибулла. — Унақа қилма... Сен ҳам Нурка, ўғирлик қилма, укдингми? Қўлга тушиб қолсанг, сени ким қутқаради?\n— Хўп, майли, Ҳабиб ака, — деди Нурали ва илжайиб унга қаради. — Қовун ўғирлаш ўғирликка кирмайди, Ҳабиб ака. Ушласаям қўйворади... «Биз ҳам ёшликда шулардай бўлганмиз» — ҳазиллашиб деган эди бир милиса отамга.\n— Бари бир, насиҳатни қулоққа олишинг керак... Қушхонадан ичак-човоқ ташиш эсингдан чиқмасин. Ит энди сизларники бўлди! Ўзларинг қарайсизлар унга. Каптарлар ҳам энди сизларники, уларга ҳеч ким тегмасин.\n— Эшитде-эк, — деди чўзиб Қўзи.\n— Мен энди уйга кетаман, — деди. — Отам-онам кўчадан тезроқ ке дейишган... Мана бу сеткагаям эҳтиёт бўлинглар, бошқа кўчанинг болалари опкетмасин, хўпми?\n"http://www.kutubxona.com/wiki/index.php?title=Shukur_Xolmirzayev._Joʻraboshi_(hikoya)_/_Kiril&oldid=13191" dan olindi


Россия Федерация Кенгаши Қримга рус қўшинлари киритилишини маъқуллади\nСимферопол шаҳридаги Қрим Парламенти биносини қўриқлаётган қуролли ҳарбийлар, 2014 йил 1 март.\nРоссия парламентининг юқори палатаси Федерация кенгаши Украинанинг Қрим Мухтор Республикасида Россия қуролли кучларидан фойдаланишни бир овоздан ёқлаб овоз берди. Россия Президенти Владимир Путин Россия қўшинлари Украинадаги сиёсий вазият “нормаллашгунига қадар” керак бўлиши мумкинлигини билдирган.\nУкраинадаги УДАР партияси етакчиси Виталий Кличко мамлакат президенти вазифасини вақтинча бажараётган Александр Турчиновни БМТга мурожаат қилиб, Россия парламенти қабул қилган қарор хусусида зудлик билан Хавфсизлик Кенгаши йиғилиши ўтказишни талаб қилишга чақирди.\nПартия матбуот хизматига кўра, Кличко зудлик билан Украина парламенти сессиясини ўтказиб, депутатлар Россиянинг Қора денгиз флоти Қримдаги базадан фойдаланиши тўғрисидаги келишувни бекор қилишни кўриб чиқишни талаб қилмоқда.\n1 март куни Россия парламентининг юқори палатаси Федерация кенгаши Украинанинг Қрим мухтор республикасида Россия қуролли кучларидан фойдаланишга рухсат бериш ҳақидаги президент Владимир Путиннинг мурожаатини бир овоздан қўллаб-қувватлади.\nРоссия Федерация кенгаши қароридан сўнг Украинадаги “Ўнг сектор” сафарбарлик эълон қилиш ва барча бўлинмаларини қуроллантиришга чақирди.\nШанба куни Қрим Мухтор Республикасининг россияпараст Бош вазири Сергей Аксёнов президент Путинга ёрдам беришни сўраб мурожаат қилган.\nРоссия Президентининг маъмурияти Сергей Аксёновнинг мурожаатини эътиборсиз қолдирмаслигини билдирди.\nШанба куни Киев шаҳрида Украина Бош вазири Арсений Яценюк Россияни Қрим ярим оролидаги барча ҳарбий ҳаракатларни тўхтатишга чақирди.\nЯценюк Украина Россиянинг “провокациялари”га жавоб қайтармаслигини урғулади.\n- (Интервенция) Украина халқи томонидан ҳал этилиши керак бўлган масалаларга жиддий аралашувдир. Бу Россиянинг Украина мустақиллиги, суверенлиги ва чегараларини ҳурмат қилиш ҳақидаги ваъдаларига ва халқаро қонунларга зиддир, - дея баёнот берди АҚШ президенти.\nШанбага ўтар кечаси бортида юзлаб россиялик ҳарбийлар бўлган транспорт самолётлар Қримдаги аэропортларга қўнгани хабар қилинди.\nРосия Украина ҳукумати билан анча олдин имзоланган келишувга мувофиқ Россия денгиз флоти кучлари Қримнинг Севастопол портидан фойдаланиб келмоқда.\n28 февраль куни Россиянинг БМТдаги элчиси Витали Чуркин Россия ҳарбийларининг Қримдаги барча хатти-ҳаракати ўзаро келишув асосида амалга ошганини таъкидлади.\n- Албатта, ҳаммангиз Россиянинг Қора денгиз флоти Севастополдаги базадан фойдаланиш тўғрисида Украина билан шартномага эга эканини биласиз. Биз ўша шартнома асосида ҳаракат қиляпмиз,- дея баён қилди Россиянинг БМТдаги элчиси Витали Чуркин.\nАлександр Турчинов россияпараст Сергей Аксёнов 27 феврал куни Қрим Мухтор Республикасига янги Бош вазири этиб тайинланганини тан олишдан бош тортди.\nТурчинов Аксёновнинг Қрим Бош вазири этиб тайинлангани ноқонуний дея эълон қилинган ҳужжатга имзо чекди.


ҲАМ ҚАДРЛИ, ҲАМ СЕВИМЛИ Напишите нам\nГлавная / Туризм / ҲАМ ҚАДРЛИ, ҲАМ СЕВИМЛИ\nҲАМ ҚАДРЛИ, ҲАМ СЕВИМЛИ\nПалов ўзбек ошхонасининг энг тансиқ таоми, халқимизнинг меҳмондўстлиги ва бағрикенглиги ифодаси, дастурхонимиз кўрки. ЮНЕСКО ташкилоти 11 – сессиясида “Палов маданияти ва анъаналари” инсониятнинг номоддий маданий мероси сифатида маҳсус рўйхатга киритилди. Бу халқимиз бой маданиятининг халқаро миқёсдаги яна бир эътирофидир.\nДунёда қанча миллат бўлса, уларнинг ўз миллий ошхонаси бор ва бу ўша халқнинг миллий урф-одатлари ўзаги ҳисобланади. Ўзбек борган ҳамма мамлакатда, албатта палов пиширилади. Юртимизга келаётган чет эллик сайёҳлар асосан палов ҳақида ўз юртларида мароқ билан гапириб беришади.\nРивоят қилинишича, Ибн Сино ҳолсиз бўлиб қолган бемор йигитнинг отасига етти хил масаллиқдан бўлган таом ўғлининг дардига даво бўлишини айтади. Бу таом айнан палов бўлиб, масаллиқлари ёғ, гўшт, пиёз, сабзи, гуруч, сув ва туз. Лекин кейинчалик баъзан мавсумга ва таъбга кўра қўшимча маҳсулотлар беҳи, ўрик, шолғом, саримсоқпиёз, тухум, нўхат, қовоқ, майиз ва бошқа масаллиқлар солиб тайёрланадиган бўлди.\nЯқинда Тошкентда ўтказилган “Лучшее блюда Food Festival 2017” фестивалида хивалик Дониёр Машарипов муваффақиятли қатнашиб, диплом билан тақдирланди.\nМеҳмоннинг сийлови ҳам асосан палов ҳисобланади. Мен ишлаётган “Мирзабоши” меҳмонхонасига ташриф буюраётган чет эллик меҳмонлар ҳам миллий таомимизни севиб тановул қилишади.\nЯқинда “Ичон-қаъла” музей-қўриқхонасида ўтказилган “Палов – ўзбек миллий таоми” кўргазмаси ҳам ўзбек халқининг бой тарихи ва маданиятини ўрганиш, ушбу бойликларни ёш авлод ўртасида кенг тарғиб этишга бағишланди. Уларда тарихий мерос ва халқ анъаналарига ҳурмат-эҳтиром туйғуларини уйғотиш муҳим аҳамият касб этади.\nЎзбекистон Республикаси мус-тақиллигининг 26 йиллиги олдидан қадриятларимизни улуғлаш ва тарғиб этишга қаратилган бу хил тадбирларини кўплаб ўтказишни режалаштирдик.\n“Ичон-қаъла” давлат музей-қўриқхонаси “Қадимги Хоразм маданияти тарихи” бўлими илмий ходими.